qundao/data-zh-poetry huggingface dataset:
光風霽月亭
作者：呂人龍
朝代：宋

江邊回首見崢嶸，砥柱頹波氣象獰。
三面好山俱覿面，一泓寒綠不聞聲。
月從康節詩邊吐，風向包羲易裏生。
如此生涯天未老，更須著脚外間行。
宿建興寺
作者：呂人龍
朝代：宋

路入招提晚更深，萬山秋老薄寒生。
芙容枝上無多雨，自把孤懷滴到明。
春歸
作者：呂人龍
朝代：宋

過却清明艷冶天，梨花飛雪柳森烟。
欲憑鶑燕留春住，無奈東風信杜鵑。
題釣臺·其一
作者：呂人龍
朝代：宋

釣臺還是先生物，洛汭今非漢帝家。
過客不知興廢事，又馳車馬入京華。
題釣臺·其二
作者：呂人龍
朝代：宋

萬古寒潭數曲山，紅塵不到白鷗閒。
先生自是生涯淡，却厭浮雲滿世間。
送羅正之年兄出使二浙
作者：呂仲甫
朝代：宋

錫馬恩隨汴楫浮，過家身近石橋遊。
勤勞王事甘胼手，磨琢風騷苦白頭。
浙水魚龍移窟宅，浚郊陂澤變田疇。
使君亮直人知少，好笑封侯曲似鈎。
題萬年妙蓮閣
作者：呂仲甫
朝代：宋

千尺杉前帝釋宮，種蓮不用百花叢。
石橋路近橫天外，池水光寒坐檻中。
紅日几窗新活計，白雲香火舊家風。
虎溪社客今憔悴，此意憑誰謝遠公。
漳州寫懷
作者：呂信臣
朝代：宋

秦川西去遠，不意過漳川。
歸夢三千里，羈愁二十年。
謀生空白髪，行路若青天。
餘事休相問，相留只醉眠。
南山留題
作者：呂元錫
朝代：宋

龍穴潛幽通海潮，璇宮突兀插雲霄。
三千世界諸天近，百二山河故國遥。
寥落偏城連谷口，荒涼古寺倚山腰。
溪南可款門脩竹，何况丁寧已見招。
嚴真觀
作者：呂公弼
朝代：宋

卜肆垂簾地，依然門徑開。
沈冥時已往，思慕客猶來。
鳥啄虛簷壞，狐穿古井摧。
空餘舊磯石，歲歲長春苔。
琴臺
作者：呂公弼
朝代：宋

煙樹重城側，琴臺千古餘。
早爲梁苑客，晚向茂陵居。
賦給尚書筆，歸乘使者車。
清風覿舊隱，長日聳鄉間。
送桂州張田經略遷祠部
作者：呂公弼
朝代：宋

拂雲樓觀壯南城，符竹從來選擇精。
地壓坤方諸國重，官遷漢省左曹清。
霜嚴塞幕論兵略，春滿農效勸火畊。
王佐才高時望治，歸來持橐上蓬瀛。
二十二日晚步天津次日有詩
作者：呂公著
朝代：宋

溪翁昨晚步天津，步到天津佇立頻。
洛水只聞煎去棹，西風唯解促行人。
山川慘淡籠寒雨，樓觀參差鎖暮雲。
此景分明誰會得，欲霜時候雁來賓。
分題得癭木壺
作者：呂公著
朝代：宋

天地産衆材，任材謂之智。
棟桷與楹杙，小大無有棄。
方者以矩度，圓者中規制。
嗟爾木之癭，何異肉有贅。
生成擁腫姿，賦象難取類。
檃括所不施，鉤繩爲爾廢。
大匠睨而往，惻然乃有意。
孰非造化功，而終朽不器。
刳剔虛其中，朱漆爲之僞。
斟漿挹酒醴，施用惟其利。
犧象非不珍，金罍豈不貴。
設之于楹階，十目肯注視。
幸因左右容，反見爲奇異。
人之于才性，夫豈遠于是。
性雖有不善，在教之揉勵。
才亡不可用，由上所措置。
飾陋就其長，皆得爲良士。
執一以廢百，衆功何由備。
是惟聖人心，能通天下志。
和王安之六老詩·其一
作者：呂公著
朝代：宋

六老皤然鬢似霜，縱心年至又非狂。
園池共避何方勝，樽酒相歡未始忙。
杖屨爛遊千載運，衣巾濃惹萬花香。
過從見率添成七，况復秋來亦漸凉。
和王安之六老詩·其三
作者：呂公著
朝代：宋

林下狂歌不貼腔，貼腔安得謂之狂。
小車行處鶑花鬧，大筆落時神鬼忙。
門掩紫荆闤闠遠，牆開甕牖薜蘿香。
一般天下難尋物，洛浦清風拂面凉。
和王安之六老詩·其二
作者：呂公著
朝代：宋

六客同遊一醉鄉，又非流俗所言狂。
追遊共喜清平久，唱和爭尋警策忙。
薦酒月坡林果熟，發茶金石井泉香。
千年松下麾談麈，襟袖無風亦自凉。
和王常侍登郡樓望山
作者：呂公著
朝代：宋

四賢當日此盤桓，千百年人尚厚顔。
天下有名難避世，胸中無物漫居山。
事觀今古興亡後，道在君臣進退間。
若藴奇才必奇用，不然須負一生閒。
和魏教授見贈
作者：呂公著
朝代：宋

清世文章日月懸，無才惟幸樂豐年。
遊山太室更少室，看水伊川又洛川。
古有孟軻難語覺，時無顔子易爲賢。
讀書每到天根處，長懼諸公問極前。
天津晚步
作者：呂公著
朝代：宋

芝蓋久稀疏，暮雲空坱北。
千年舊都城，一片閒宮闕。
禁籞尚連延，觚稜猶巀嶭。
橋勢橫雌霓，堤形偃初月。
瀍澗岸已深，漢唐時既歇。
危亭獨坐人，浪把興亡閱。
寄吳傳正寺丞
作者：呂公著
朝代：宋

敦篤情懷世所稀，昔年今日事難追。
雪霜未始寒無甚，□桂何嘗色暫移。
洛邑士人雖我信，天津風月只君知。
夢魂不悟東都遠，依舊過從似舊時。
延福坊李太博乞園池詩
作者：呂公著
朝代：宋

宣威十九次高牙，奕葉功臣舊將家。
清世辭榮歸里第，白頭行樂過年華。
杯盈香醑浮春水，曲度新聲出靚花。
如此園池如此壽，兒孫滿眼慶無涯。
恭和
作者：呂公著
朝代：宋

雪消春動氣清微，夾道都人望帝暉。
法部已調絲竹管，御袍初進赭紅衣。
康衢彌節嚴三衛，真館焚香降六飛。
宴罷瑶池回蹕晚，五雲通夜擁端闈。
楊郎中新居和堯夫先生韵·其一
作者：呂公著
朝代：宋

高齋曠望極山川，却顧卑居不值錢。
二室峰巒凝畫碧，萬家樓閣带輕烟。
春濃繚繞環遊騎，地勝依稀寓列仙。
唱發幽人丞相和，當時紙貴洛城傳。
楊郎中新居和堯夫先生韵·其二
作者：呂公著
朝代：宋

碧瓦朱門將相居，見嵩臨洛百家無。
登高此地還能賦，會老他年定入圖。
花發四時排步障，鳥鳴終日勸提壺。
何人遇賞偏留賞，逸士清風激鄙夫。
歸洛寄祖擇之龍圖
作者：呂公著
朝代：宋

恩深骨髓謂慈親，義重邱山是故人。
歸過嵩陽舊遊地，□雲收得薜蘿身。
留題龍門二首·其一
作者：呂公著
朝代：宋

融結成來不記秋，斷崖蒼壁鎖烟愁。
中分洪造夏王力，橫截大山伊水流。
八節灘聲長在耳，一川風景盡歸樓。
行人莫動憑欄興，無限英雄浪白頭。
留題龍門二首·其二
作者：呂公著
朝代：宋

誰將長劍斬長蛟，斬斷長蛟劍復韜。
爪尾蜿蜒凝華岳，角牙獰惡結嵩高。
骨傷兩處嶄蒼壁，血出東流洶巨濤。
此物猶難保身首，爲言讒口莫嗷嗷。
龍門石樓看伊川
作者：呂公著
朝代：宋

數朝從款走烟霞，縱意憑欄看物華。
百尺樓臺通鳥道，一川烟雨屬僧家。
直須心逸方爲樂，始信官榮未足誇。
此景得遊無事日，也宜知幸福無涯。
天台陳石居出示乃祖梅隱先生遺稿其序中所載與友人馮使君入蜀之事可傷因賦四十字
作者：呂勝之
朝代：宋

臨文增太息，復見此人不。
義重午金諾，身輕萬里遊。
好詩今寡和，壯志古難酬。
一盞梅花露，年年薦隴頭。
題周草窗江村小景扇面
作者：呂勝之
朝代：宋

飛鷺落鳬渚，山花燦如繡。
愛閑人不來，柴門掩春晝。
促拍滿路花
作者：呂勝己
朝代：宋

名花無影跡，寒氣日淒涼。人間千萬樹，歇芬芳。紫微宮女，仙馭降霓裳。名在仙班簿，不屬塵凡，洞天密鎖雲窗。遺璫連寶珥，人間識天香。凝寒承雨露，傲冰霜。凌仙仙子，邂逅水雲鄉。更約南枝友，遊遍江南，共歸三島扶桑。
南歌子
作者：呂勝己
朝代：宋

湛露涼亭館，香風散芰荷。晚來月色似金波。間綠圍紅、同伴雪兒歌。年少風流足，情深歡會多。佳人月下拜嫦娥。不似隔年牛女、望星河。
南鄉子
作者：呂勝己
朝代：宋

斗笠棹邊舟。碧水灣頭放自流。盡日垂絲魚不上，優遊。更覺心松奈得愁。行客語滄洲。笑道漁翁太拙休。萬事要求須有道，何由。教與敲針換曲鉤。
南鄉子
作者：呂勝己
朝代：宋

縱棹越溪船。破浪衝濤到碧灣。種就長堤千畝竹，無邊。插玉屯雲滿渭川。平日樂歸田。不戀榮華不慕仙。得個容身棲隱處，寬閒。每日江邊理釣竿。
卜算子
作者：呂勝己
朝代：宋

人事幾時窮，我性偏宜靜。世上誰無富貴心，到了須由命。閒裡且偷安，醉後休教醒。醉裡高歌妙入神，妙處君須聽。
卜算子
作者：呂勝己
朝代：宋

梅蕾破香時，雪後交光夜。何處飛來兩玉蛾，體態雙閒雅。縱目碧城樓，勸酒留雲榭。唱底仙家古道情，分付知音者。
好事近
作者：呂勝己
朝代：宋

宿面淺勻妝，梅粉旋生春色。繡草冠兒宮樣，系丁香新纈。鳳檀槽上四條弦，輕□□□攧。恰似尋陽江畔，話長安時節。
好事近
作者：呂勝己
朝代：宋

風景好樵川，郭外三洲煙渚。過盡古今清逸，奈天公不與。地靈人意會符同，留待煙霞侶。一棹輕舟開岸，弄灘聲風雨。
感皇恩
作者：呂勝己
朝代：宋

秋意滿江湖，雨輕風熟。上水扁舟片帆速。遠山低岸，貪看淺紅深綠。不知回柁尾，滄灣宿。推枕起來，舉杯相屬。休嘆風塵為微祿。幾年行路，但覺登臨不足。且翻楚調入，清江曲。
杏花天
作者：呂勝己
朝代：宋

當年悔我拋生計。趁升斗、蠻鄉遠地。誰知事向無心起。回首邯鄲夢裡。風雪滿□□□□。最好處、吳頭楚尾。青山本是強人意。更時見、梅花助美。
柳梢青
作者：呂勝己
朝代：宋

葉下雲行，亭皋風靜，涼雨絲絲。斷雁孤鳴，寒蛩相應，寂寂書幃。蒲團紙帳蘭臺。夢不到、邯鄲便回。蟻穴榮華，人間功業，都惱人懷。
江城子
作者：呂勝己
朝代：宋

一鉤新月下庭西。繡簾低。漏聲遲。小宴幽歡，依約似當時。嬌盼注人都不語，眉黛蹙，鬢雲敧。街槐陰下玉驄嘶。苦相催。醉中歸。可惜明朝，秋色滿東籬。只恐又成輕別也，情脈脈，恨悽悽。
江城子
作者：呂勝己
朝代：宋

年年臘後見冰姑。玉肌膚。點瓊酥。不老花榮，經歲轉敷腴。向背稀稠如畫裡，明月下、影疏疏。江南有客問征途。寄音書。定來無。且傍盆池，巧石倚浮圖。靜對北山林處士，妝點就、小西湖。
浣溪沙
作者：呂勝己
朝代：宋

淺著鉛華素淨妝。翩躚翠袖拂雲裳。傍人作意捧金觴。曲度清悲雲冉冉，花飛零亂月茫茫。夢迴人去似高唐。
浣溪沙
作者：呂勝己
朝代：宋

直系腰圍鶴間霞。雙垂項帕鳳穿花。新妝全學內人家。惠性芳心誰得似，饒嗔□惡也還他。只消凡事與饒些。
減字木蘭花
作者：呂勝己
朝代：宋

煙雲變化。面面青山如展畫。俯對平川。野水煙村遠接天。有時縱目。景物繁華觀不足。月下風頭。一曲清謳博見樓。
滿庭芳
作者：呂勝己
朝代：宋

丹雘浮空，琉璃耀日，上雲樓閣眈眈。□□居士，燕坐息玄談。十載勞心問道，今悟罷、截日停參。凝神處，九苞丹鳳，翔舞在山南。喃喃。成障礙，千經萬論，從此休貪。且陶陶兀兀，對酒醺酣。清興有時狂放，扁舟上、綠水澄潭。漁歌起，從他兩岸，齊笑老翁憨。
滿江紅
作者：呂勝己
朝代：宋

小立危亭，風慘淡、斜陽滿目。望渺渺、湘江一派，楚山千簇。芳草連雲迷遠樹，斷霞散綺飛孤騖。感騷人、賦客向來詞，愁如束。磋遠宦、甘微粟。驚世事，傷浮俗。且經營一醉，未懷榮辱。君不見、淵明歸去後，一觴自泛東籬菊。仰高風、寂寞奠生芻，人如玉。
滿江紅
作者：呂勝己
朝代：宋

屈指重陽，有半月、猶零九日。且停待、今宵月上，寶輪飛出。有客最諳閒況味，無人會得真訊息。算何須、抵死要榮華，勞心力。樓觀迥、遙山碧。槽窄小，真珠滴。隨分賞、閒亭別圃，好天良夕。籬畔行看金蕊耀，林梢便見瑤芳白。玩春來、夏去復秋冬，塵中客。
滿江紅
作者：呂勝己
朝代：宋

往事千端，都銷道、衰翁宦拙。今會得、人情物態，盡皆休說。廣廈盡堪舒笑傲，層樓又見凌空闊。試閒思、畫戟比衡門，誰優劣。塵裡事，無休歇。樓上事、真奇絕。有一川虛曠，萬山環列。識破古今如旦暮，肯將物我剛分別。願時時、與客坐樓心，談風月。
滿江紅
作者：呂勝己
朝代：宋

憶惜西來，春已暮、餘寒猶力。正迤邐、登山臨水，未磋行役。雲笈偶尋高士傳，桃川又訪秦人跡。向此時、遊宦興闌珊，歸無策。歸計定，歸心追。驚換歲，猶為客。還悵望、家山千里，迥無訊息。□□不堪泥路遠，煙林賴有梅花白。為孤芳、領略歲寒情，誰人識。
滿江紅
作者：呂勝己
朝代：宋

拍碎紅牙，一聲上、梁塵暗落。紈扇掩、雛鶯葉下，巧呈綽約。字字只愁郎幸淺，聲聲似怨年華薄。坐中人、相顧感幽懷，添蕭索。歌暫闋，杯交錯。人又去，情懷滬。那堪聽風雨，渭城吹角。去去已離閩嶺路，行行漸近滕王閣。便無情、山海會相逢，堅心著。
滿江紅
作者：呂勝己
朝代：宋

檀扳頻催，雙拈袖、飛來趁拍。錦裀上、嬌抬粉面，淺蛾脈脈。鸞觀鶯窺秋水淨，鴻驚鳳翥祥雲白。看妖嬈、體態與山精神，天仙謫。鞓帶緊，弓靴窄。花壓帽，雲垂額。□迴雪、定拼醉倒，厭厭良夕。明日恨隨芳草遠，回頭目斷遙山隔。料多情、應也念行人，思佳客。
滿江紅
作者：呂勝己
朝代：宋

牆下松筠，並手種、花窠盡著。試屈指、一年前事，恍然如昨。繁杏新荷春夏景，疏梅細菊秋冬約。渭川翁、隨分小生涯，些官爵。分物我，爭強弱。都作夢，誰先覺。好一條平路，是人迷卻。斑鬢已灰心裡事，瘦滕謾卦瓢中藥。願當今、四海九州人，同歡樂。
滿江紅
作者：呂勝己
朝代：宋

物理分明，人事巧、元來是拙。常自覺、滿懷春意，向他誰說。剩喜登臨頻眺望，那知出處成迂闊。細閒思、蕭散較貪痴，誰為劣。高樓上、蟬聲歇。飛楝外，雲行絕。見明河星斗，半空森列。領略光陰成賦詠，等閒酬唱休旌別。要良辰、把酒倩佳賓，嘲風月。
滿江紅
作者：呂勝己
朝代：宋

雪壓山頹，誰撒下、瓊花玉蕊。寒氣凜、沈沈天籟，望迷千里。群雀耐寒枯樹頂，扁舟獨釣平沙觜。把江南、圖畫展開看，都難比。臺榭遠、登臨喜。樓閣上，歌聲起。賞時光，居士獨憐愁底。安得四方寒畯彥，歸吾廣廈千間裡。但今生、此願得從心，心休矣。
漁家傲
作者：呂勝己
朝代：宋

特為梅花來渭水。有人折得橫梢至。粉毖香慳春意未。多應是。江南資訊爭先寄。水綠山青風日美。此時正愜幽人意。驅使風光佳句裡。□滿紙。卻將舊日詩詞比。
漁家傲
作者：呂勝己
朝代：宋

聞道西洲梅已放。幾時乘興同尋訪。稚子攜壺翁策杖。徐徐往。青山綠水皆堪賞。滿月當空川晃晃。卻呼艇子遙雙槳。幾陣濃香新醞釀。波溶漾。宛然身在西湖上。
漁家傲
作者：呂勝己
朝代：宋

長記潯陽江上宴。庚公樓上憑闌遍。北望淮山連楚甸。真偉觀。中原氣象依稀見。漂泊江湖波浪遠。依然身在蠻溪畔。愁裡不知時節換。春早晚。杜娟聲裡飛花滿。
瑞鷓鴣
作者：呂勝己
朝代：宋

幾時芟棘翦蒿蓬。付我天然地一弓。喬木茂林森聳聳，遙岑疊嶂碧重重。水心臺榭超塵表，樓上乾坤跨域中。黃鶴巴陵千古事，那知不是此衰翁。
瑞鷓鴣
作者：呂勝己
朝代：宋

與君躡足共憑闌。俯視週迴四面山。目靜魯邦心渺渺，氣吞夢澤意閒閒。煙雲變化更明晦，烏鵲忘機互往還。喚取黃塵冠蓋客，暫來徙倚片時間。
臨江仙
作者：呂勝己
朝代：宋

忽憶裴公臺上去，遠空秋氣稜稜。萬山一水秀還明。此時三楚客，何意續騷經。愛竹子猶參杖履，能詩候喜同登。賡酬不盡古今情。清風生白塵，側月照疏星。
菩薩蠻
作者：呂勝己
朝代：宋

嶺猿嘯罷千山碧。小庵虛室團團白。庵在小山頭。從來少客遊。道人方打坐。舉袖來迎我。問我此來因。拈花與道人。
菩薩蠻
作者：呂勝己
朝代：宋

遙山幾疊天邊碧。故教遮斷天涯客。樓倚暮雲端。春風羅袖寒。與君千里別。共此關山月。皓月一般明。君心怎敢憑。
虞美人
作者：呂勝己
朝代：宋

年年冬後心情快。常是留賓醉。尊前笑靨粲金鈿。更有半黃棖橘、滿堆磐。人人愛道休官去。總是閒言語。古今文士與賢才。為甚獨高陶令、賦歸來。
虞美人
作者：呂勝己
朝代：宋

橫波清翦西湖水。黛拂吳山翠。藕絲衫子水沈香。坐久冰肌玉骨、起微涼。金徽泛柳聽佳句。疊疊胎仙舞。曲終松下小磐桓。風露泠泠、直欲便驂鸞。
虞美人
作者：呂勝己
朝代：宋

疏風擺撼芙蓉沼。壠上梅英小。誰家姊妹去尋芳。粉面雲鬟參雜、漢宮妝。邯鄲奏罷宮中樂。邂逅同杯酌。老來花酒制頹齡。為愛嫣然嬌靨、鬥盈盈。
蝶戀花
作者：呂勝己
朝代：宋

天色沈沈雲色赭。風擾陰寒，浩蕩吹平野。萬斛珠璣天棄捨。長空撒下鳴鴛瓦。玉女凝愁金闋下。褪粉殘妝，和淚輕揮灑。欲降塵凡飆馭駕。翩翩白鳳先來也。
蝶戀花
作者：呂勝己
朝代：宋

天際行雲紅一縷。無盡青山，江水悠悠去。更上層樓憑遠處。淒涼今古悲三楚。心事多端誰共語。酒醒愁來，望望家何所。薄宦漂零成久旅。天涯卻羨鴻遵渚。
蝶戀花
作者：呂勝己
朝代：宋

姑射真仙蓬海會。馭氣乘龍，作意遊方外。冬後翦花飛素彩。臘前隕璞拋團塊。冪冪錦雲相映帶。川穀林巒，混一乾坤大。白玉裝成全世界。江湖點染微瑕纇。
蝶戀花
作者：呂勝己
朝代：宋

屈指瓜期猶渺渺。羨子徵鞍，去上長安道。到得故園春正好。桃腮杏臉迎門笑。聞道難兄登顯要。雁子云宵，花萼應同調。舊恨新愁須拼了。功名趁取方年少。
蝶戀花
作者：呂勝己
朝代：宋

牆角栽梅分兩下。夾竹穿松，巧傍柴門亞。不似西湖明月夜。展開一片江南畫。老子尋芳心已罷。為愛孤高，結約如蓮社。清靜界中觀物化。憧憧門外馳車馬。
蝶戀花
作者：呂勝己
朝代：宋

眼約心期常未足。邂逅今朝，暫得論心曲。忽墮鮫珠紅簌簌。雙眸翦水明如燭。可恨匆匆歸去速。去去行雲，望斷悽心目。何似當初情未熟。免教添得愁千斛。
西江月
作者：呂勝己
朝代：宋

日日齊眉舉案，年年勸酒持觥。今年著意壽卿卿。幼稚綿綿可慶。官冷未嘗貧賤，家肥勝似功名。所為方便合人情。管取前途更永。
醉桃源·阮郎歸
作者：呂勝己
朝代：宋

去年手種十株梅。而今猶未開。山翁一日走千迥。今朝蝶也來。高樹杪，暗香微。慳香越惱懷。更燒銀燭引春回。英英露粉腮。
醉桃源·阮郎歸
作者：呂勝己
朝代：宋

山翁可是愛登臺。看雲日幾回。恨無語似謫仙才。空教雲去來。思往事，引深杯。長歌感壯懷。霜風晚下掃陰霾。天心寶鑑開。
醉桃源·阮郎歸
作者：呂勝己
朝代：宋

馬蹄西路賞春妍。重來十五年。好山如帶水如環。紅樓罨畫閒。人易老，景如前。停杯俯逝川。歸舟回首望雲煙。秦人隔洞天。
霜天曉角
作者：呂勝己
朝代：宋

曉來風作。病怯春衫薄。郭外溪山明秀，紅塵裡、自拘縛。村酒頻斟酌。野花遍綽約。十載人非物是，驚回首、夢初覺。
魚遊春水
作者：呂勝己
朝代：宋

林梢聽布穀。郭外舒懷仍快目。平田浩蕩，虢虢泉鳴暗谷。香稻吐芒針棘細，秀麥遙風波浪綠。山童野老，意親情熱。我待休官棄祿。屏跡幽閒安退縮。渭三千畝修篁，巑巑紺玉。顧盼灘流縈八節，呼吸湖光穿九曲。貪求自樂，盡忘塵俗。
鷓鴣天
作者：呂勝己
朝代：宋

一夜春寒透錦幃。滿庭花露起多時。壘金梳子雙雙耍，鋪翠花兒嫋嫋垂。人去後，信來稀。等閒屈指數歸期。門前恰限行人至，喜鵲如何聖得知。
鷓鴣天
作者：呂勝己
朝代：宋

日日樓心與畫眉。松分蟬翅黛雲低。象牙白齒雙梳子，駝骨紅紋小棹篦。朝暮宴，淺深杯。更闌生怕下樓梯。徐娘怪我今疏懶，不及廬郎年少時。
鷓鴣天
作者：呂勝己
朝代：宋

竹樹蕭蕭屋數椽。平湖漫漫納通川。有時竹杖芒鞋至，醉著山光水色間。成小隱，未經年。功名夷路穩加鞭。逢時且數中書考，他日還尋獨樂園。
鷓鴣天
作者：呂勝己
朝代：宋

紙帳虛明好醉眠。博山輕嫋水沉煙。了知世上都如夢，須信壺中別有天。知我者，為君言。道人有個好因緣。丹成有日歸雲路，且最梅花作地仙。
鷓鴣天
作者：呂勝己
朝代：宋

記得追遊故老家。紅蓮幕府在長沙。放船橋口秋隨月，走馬春園夜踏花。思往昔，謾諮磋。幾番魂夢轉天涯。葵軒老子今何在，嶽麓風雩噪暮鴉。
句·其一
作者：呂午
朝代：宋
体裁：句

杏城西城翁幽居。
句·其二
作者：呂午
朝代：宋

四時鷗鷺窺圖畫，千古魚龍聽管絃。
和岳王廟壁上韻
作者：呂午
朝代：宋

當年唯說岳家軍，紀律森嚴孰與鄰。
師過村村皆按堵，功成處處可鎸珉。
威名千古更無敵，詞翰數行俱絕塵。
擬取中原報明主，亦勞餘刃到黄巾。
大滌洞留題
作者：呂午
朝代：宋

武皇御宇好神仙，帝遣初開此洞天。
山轉九回藏紫府，澗縈百折走寒泉。
棲真飛鼠□當日，大滌神龍似昔年。
解與名山傳不朽，祇今惟有大蘇篇。
開壽寺壁記
作者：呂午
朝代：宋

四顧雲山滿目前，却從此地得牛眠。
問君此計何爲早，且住人間五百年。
題仁義寺
作者：呂午
朝代：宋

寺以仁義名，當求仁義實。
祇在毫釐間，遂分儒與釋。
千載幾萬言，未能合爲一。
大笑出門去，莫問成陳迹。
馬城花窠
作者：呂午
朝代：宋

老子西城住，今踰十載期。
栽花成茂樹，種柳長高枝。
移接從渠巧，誇傳到處知。
擔頭挑賣去，一一是趨時。
鳳凰臺
作者：呂午
朝代：宋

古臺曾說少年遊，彈指驚嗟歲月流。
山似三神浮碧海，城如一虎卧崇丘。
鳳凰去後遺陳迹，白鷺來時認舊洲。
但得風寒無罅隙，江河舉目不須愁。
一日復一日
作者：呂南公
朝代：宋

一日復一日，夜眠復朝興。
不見事物窮，但覺憂患增。
千慮不必免，不思亦如恒。
未知此世間，有用智與能。
少壯怯鬰屈，衰殘念軒騰。
方如夏中蟬，忽若秋後蠅。
非譽等毫絲，善惡計合升。
可醉且勿道，雲來譬高曾。
上山
作者：呂南公
朝代：宋

行臨鳥逕前，下馬理屐齒。
林風清不徹，石路晴如洗。
何處是招提，東峰薄雲起。
中山感懷
作者：呂南公
朝代：宋

西村灌園生，好尚只墳史。
偶爲凍餒驅，放浪離桑梓。
初謀旅人食，歲月涒灘紀。
城西謁郎官，辭業入驚喜。
題門辱皇甫，啖炙煩周顗。
積漸近攀援，依稀召訾毀。
郴陽不果往，劉館聊凄倚。
俛仰秋夏交，飄然動行李。
凌雲古空谷，中卧幽真士。
寄書使來前，得共考經旨。
依從得所好，不分嚴霜委。
宵話酒乾樽，朝遊屐磨齒。
春風忽浩蕩，客興又遷徙。
邑里有名卿，相尋走函紙。
淮南官未赴，盱上船猶艤。
祿廩見賸餘，羈栖請依止。
蕭條出門去，四月大江水。
荏苒向樅山，愔沉傍書几。
侯鯖豈無味，旅疾或多鬼。
諷誦難呻呼，辛勤一朞矣。
天書問鄉貢，侮角士爭起。
却治舉場文，歸參白襴子。
征鞍遂南首，故園衝炎晷。
把卷詣棘闈，駢羅聚千趾。
文章雖草草，論薦亦舋舋。
還與同籍公，西行望旒扆。
於時冰雪惡，進步憂披靡。
迤邐達浚郊，徘徊經臘祀。
春官未相識，退作暴顋鯉。
惆悵問鄉程，東隨汴波駛。
南京𢗳懆飲，泗郡崩奔泚。
稍赴建康城，筋骸倦如死。
故人能俯接，未許論亨否。
到得爽氣嚴，艅艎始東擬。
悠悠豫章岸，速至日無幾。
進叩凌雲扉，圖謀備驅使。
同心潁川友，曾共長安米。
解榻苦招延，幽軒爲余啟。
歸來坐高館，兩見柳垂蘂。
出有馮讙車，居多穆生醴。
爲文萬許卷，共學十餘第。
放論逼玄虛，摛辭謝狂斐。
邦君頗投分，巨室能更視。
師友足成名，貧窮豈常耻。
雖懷招隠詠，敢廢事君禮。
况乏一廛家，寧忘抱關仕。
須眉保方秀，時命固當俟。
蚖肆伏神龍，山梁歎雌雉。
徜徉亦何者，游衍姑從爾。
籃輿走仙都，皂蓋繞仙寺。
掀呀赤松笑，穨塌豫亭醉。
極有挽袖情，非無送鈎戲。
神鋒正軒揭，賢詔已蒙被。
辭學屬吾徒，天衢合伊邇。
敗軍猶鼓勇，韜略助輕恃。
自負七札豪，旌麾必摩壘。
高心不虞禍，羣吠忽滿耳。
絳灌怒如雷，魋倉衆於蟻。
紛紜莫沮遏，回避但嗟唏。
大暑北路塵，匆匆二千里。
倉皇忍饑渴，迫若畏流矢。
又見朱雀橋，重尋保康市。
追隨國庠試，玉石混臧否。
皆謂連城珍，無勞病瑰瑋。
誰援周宣手，反棄中鄉芑。
顛沛翅便垂，思山對蟾胐。
迢遥馬鞍峽，滂湃虎林涘。
倍道怯糧空，逢人類囚罷。
朝天兩朱闔，寂寞徒還篚。
無數弔唁聲，傷懷淚如洗。
時情看成敗，自昔有冰燬。
將軍匿風稜，縣尉乃凌抵。
雲泉豈不好，消息視天理。
即速肥遁裝，勞君屢牽褫。
賓筵墮盈昃，卦氣盡壬癸。
雖往省松楸，仍來仰盆錡。
人皆賤屑越，己獨念摩揣。
會得卜終焉，尤難在輕只。
齎咨灌園業，早晚工力庀。
譬彼蒙籠枝，初培就根柢。
求田闊陂側，問舍長林尾。
此計或有涯，成家倍爲美。
侵尋見冬暮，我馬議駕彼。
請婚無高堂，授室藉媒氏。
風流愧王謝，族望慚昭芉。
尚恃五噫才，諸餘庶忘弭。
人倫喜修正，鰥黨成離仳。
驩快見芳時，承前語惉懘。
啼鵑聒窗戶，野思兼耘耔。
計較理鋤耰，躊躇背床笫。
棲遲撫州路，獨復操尺箠。
却整半老容，臨泉照清泚。
比鄰舊時叟，相見意不菲。
兒孫喜詩書，揚簸借糠粃。
潭潭翠岡下，其屋亦佌佌。
虛徐事毛錐，脫略輟金耜。
盤飧得筍蕨，滿腹饜青紫。
或酌山泉醪，醇香溢吟觜。
逍遥度晨夕，次第遺軒陛。
秪欲養疏慵，誰能論欽企。
柴薪漸營度，且閱灌園技。
必可了餘生，功名付塵滓。
安排聚雞柵，編織釣魚䉂。
剗草種篔簹，扶欄栽枸杞。
多年此謀熟，願與尺鷃比。
平昔僥倖非，從今定休已。
書邊夜來酌，酩酊亂終始。
夜半睡魄醒，追惟到前此。
悲哉二千日，倏忽象轉跬。
中間事變繁，何啻億及秭。
讙愉漫顔面，愁痛徹骨髓。
若不悔先迷，將何異蟲豸。
向來與君住，成熟至汝爾。
計成合初終，三回倒吾指。
當時盍簪輩，今者隔彼己。
朱張既分明，陳夏浪同軌。
咨余逼衰晚，謀望只尋咫。
打併矜衒名，都盧讓遼豕。
吾生大魂夢，世路萬瘡痏。
作詩解君頤，恨少月露體。
九月一日口號奉呈顯翁文叔
作者：呂南公
朝代：宋

九秋未盡六秋窮，露冷風高爽氣雄。
無事日成多事過，故鄉身與異鄉同。
心隨酒盞歸愁外，眼對時花到夢中。
鴻雁已南吾漸北，自憐安穩愧龐公。
九月七日偶書
作者：呂南公
朝代：宋

愁裏光陰不覺忙，忽聞時節近重陽。
絕無閒藥擬衰疾，纔檢舊衣防早霜。
未必此生專冷落，漫因往事巧思量。
呼僮閒賞籬邊菊，併括憂端付一觴。
九月二十三日過黄家嶺望行春門有感
作者：呂南公
朝代：宋

閒雲泛淡水浮浮，秋色陰時刺眼愁。
十載未成三窟計，一身長带百年憂。
逢人語笑非良味，洒面塵埃豈自由。
望見故山歸不得，小欄高檻更迴頭。
乞士歌
作者：呂南公
朝代：宋

天下大辱無過乞，忍能餓死不終日。
空瓢曲杖行復嗟，高楹厚壁他人家。
風蓬蓬，雨臿臿，夜投野廟眠枯葉。
世上艱難有此時，强顔豈是相師法。
從來詬駡多言乞，僮客受之猶噎鬰。
今日同行富者孫，末年禍福誰能必。
五月二十五日三陂橋晚眺
作者：呂南公
朝代：宋

漲水久已退，擎泥草扶疏。
平疇極我目，一來施犁鋤。
九夏行過六，尚憂復污潴。
哀咨此鄉民，耕力豈躊躇。
地勢苦卑薄，况無古川渠。
愁潦懼熯乾，不可保終初。
昨者多暑雨，洪波日凌虛。
新來滿旬晴，滲涸類灌蒩。
垂秋且當蒔，到否知何如。
搖搖衆農心，凜若畏簡書。
遠瞻來南山，其壤似郊墟。
依微綠秀間，浮白略散舒。
間喜早稻吐，因高得紆餘。
幸無風早催，聊濟升斗儲。
天下有大福，唯民樂田廬。
樂哉俟豐登，快我羈旅居。
五賢堂
作者：呂南公
朝代：宋

漢唐相望向千年，此地追崇祇五賢。
器業不同流俗淺，聲容終得後人傳。
壁間碑版敲新墨，砌下莓苔長野錢。
何似淫祠專禍福，歌吹士女日諠闐。
亨父錄示山齋即事五篇索和遂次其韵·其一
作者：呂南公
朝代：宋

齋閣得山棲，蕭然萬慮遺。
此心終異俗，吾道更同誰。
好意憑琴寫，衰顔取鏡窺。
窮通殊未定，幽獨欲何之。
亨父錄示山齋即事五篇索和遂次其韵·其三
作者：呂南公
朝代：宋

榮利機關拙，雲泉興味多。
豈同愚士窘，自合聖人和。
斂斂青氈舊，酣酣白石歌。
故應消息有，貧獨奈余何。
亨父錄示山齋即事五篇索和遂次其韵·其二
作者：呂南公
朝代：宋

有紅盃面酒，無白鬢間毛。
合世心雖淡，論文氣轉豪。
迂疏憐野叟，蕭散敵兒曹。
免被南華笑，憂時兩目蒿。
亨父錄示山齋即事五篇索和遂次其韵·其五
作者：呂南公
朝代：宋

榻爲庸兒挂，軒因好月開。
清風知曉暮，往事付塵埃。
喜燕長褰幕，嫌蛙屢洒灰。
山中樂如此，腸莫等閒迴。
亨父錄示山齋即事五篇索和遂次其韵·其四
作者：呂南公
朝代：宋

嘯傲村田景，巾裾得所從。
壯圖因酒動，睡思向書濃。
坐見雲歸岫，吟聞雨濺篷。
但無詩準備，何以謝情悰。
代木工言
作者：呂南公
朝代：宋

願君勿斲木工手，請斲財戶眼與心。
時平力贍侈不徹，有見必欲相摹臨。
試言賤工目所擊，竊竊富室清溪潯。
偶來公府證訩訟，適見棟宇雄深沉。
歸損多貲換堂室，唯恐壯麗微差參。
逡巡子弟到京國，新值器服夸如今。
買真購法不議價，持還逞詫爭歌吟。
一家矜尚一鄉慕，自此籍籍師奢淫。
當時溪西鄙樸老，頗出厲語聊譏侵。
爲言人生倚衣食，繁手未必加淳音。
百年榮落豈易保，身後志業須勝任。
華榱不可孕金穀，盛服幾許忘釜鬵。
不見聲容赫赫家，晚來衰謝無遺簪。
乃公營求嗣孫毀，弓劍往往同芒針。
人情護近不庇遠，厲語一出爭詬擒。
况我孱微食技業，得不骩靡依餘陰。
區區小材蓋如此，天下誰與制尺尋。
安得高梯切閶闔，上叩帝膝敷誠忱。
盡取人間富財戶，免使僭偪難𣂏斟。
工手何辜可毋斲，自然風定無驚林。
以雙井茶寄道先從以長句
作者：呂南公
朝代：宋

園公嗜慾淺，所好盃中物。
有田在荒村，半以種糯秫。
居然成醖釀，不復畏法律。
客至啟柴扉，甆甌等閒出。
春蔬間菘韭，秋果雜梨栗。
取次得寬懷，何曾計餘日。
山棲經五載，此興殊不失。
獨有醒覺時，追傷往年屈。
羈游住破屋，愁寂靠𨧱銊。
仰望步兵厨，優如上公秩。
無錢輸榷吏，窮素又畏咄。
太息蘇源明，仁襟信奇倔。
低徊憐鄭老，長使醉兀兀。
發我感古人，何緣希彷彿。
粵從歸村後，夙恨億萬畢。
耕稼雖自勞，醺酣不他乞。
親朋或知我，問訊俱委悉。
亦有贈助恩，無非佳紙筆。
鄰家世耝耰，竊笑事儒術。
故故送樽壺，端爲鷂欺鶻。
披襟忍辭拒，對案傾倒訖。
特是今叚乖，遭承極紆鬰。
遥遥海南尉，憫我卧蓬蓽。
寄以累幅書，封題附郵驛。
慇懃屢存賜，頗以照蕭瑟。
乃惠雙井茶，雲腴品居一。
人間有餽遺，宜用彼所必。
牙櫛奉戎王，鴞鴟取侮忽。
藜羹予餓士，荷德到身沒。
驚嗟石上英，於我係搪突。
迴思西山閣，其主異俗匹。
喜醉復喜醒，其胸抵溟渤。
今當議移獻，不更嫌草率。
再拜寫私誠，庶幾無廢茀。
銀鍋焚蟹眼，金匕攪雲骨。
陸叟片無三，盧翁碗論七。
能希擊節賞，且勉按劍叱。
縱被睡魔嗔，吾豪不應恤。
伏睹教場後庭新移梅樹輒賦小詩呈獻內翰太中
作者：呂南公
朝代：宋

中庭移植氣蕭蕭，無數芳華壓翠條。
田地縱然非舊壤，冰霜猶可見孤標。
人間歲月何曾老，物外馨香猝未銷。
故有明年佳實在，鉶羹滋味看和調。
俗士
作者：呂南公
朝代：宋

俗士各何在，來登蓋徒然。
彼其見湖山，乃特論價錢。
爲此可徑絕，陰梯阻狙猨。
當有詩酒豪，相將快留連。
一醉抵萬寶，高吟對遥天。
下視闤闠兒，污埃盡癡年。
嗟我濩落手，平生負雲烟。
題詩不放縱，或似摹印圈。
安得冰雪才，同聯座中篇。
信眼
作者：呂南公
朝代：宋

信眼成吟步，虛廊遶幾回。
見雲侵月去，聞雨趁風來。
羣動悄已息，煩襟相次開。
慇懃謝凉氣，少爲挫蚊雷。
偶成
作者：呂南公
朝代：宋

苒苒新青上草頭，小庭春色强悠悠。
酒缾虛卧琴弦暗，眼見風光似九秋。
偶書所懷
作者：呂南公
朝代：宋

鳳凰亭上倚層軒，桃李分香到几筵。
曾與故人同一飲，試思前事已三年。
歌懽舊興知何在，衰颯新愁祇自憐。
縱使春風容病跡，亦貪窗下枕書眠。
偶遊僊都道先以長句見寄依韵奉答
作者：呂南公
朝代：宋

吹燈染小帖，借馬忤廐人。
豈其事朝參，强欲觀雲泉。
盥櫛具袍带，超遥石橋間。
同征二十蹄，駑駿亂後先。
朝曦遽突兀，送我溢背溫。
樂郊民何知，桃李自滿園。
逶迤松下路，不踐已八年。
道翁喜吾來，煮茗巨石根。
導我復勉我，攀躋繞巑岏。
依依夢中遊，忽得驚覺魂。
一聽鐘鼓響，載慚塵土昏。
顧茲清泚流，照洗憔悴顔。
曀曀金碧光，嘈嘈杉檜喧。
樓臺有新增，碑版多舊觀。
嘯客徧廂闥，周爰訊黄冠。
白頭師靈仙，不免歸丘墳。
太息五濁士，憑癡待飛翻。
譬持數寸膠，擬救九曲渾。
往者不肯說，來乎付誰怨。
唯當悟至真，可入了世論。
崔嵬黄守庵，本是劉伶褌。
憶我初借卧，嗒焉過西曛。
踏黑叩歸戶，倉忙遭駡言。
寧知復來時，邂逅乃見尊。
中從鮑兄至，三歲四五番。
題詩不知我，命酌戒醒還。
丹霞所未識，西望久目存。
畏雨我獨止，于今負長嘆。
鮑去死令長，無人辨龍蚖。
我窮羞白襴，引分逃山樊。
俛仰十五載，恍如畢晨餐。
方爲此日游，忽計後戚懽。
何以遣孤憤，隨鞍有殘樽。
焚魚濯甆甌，浩蕩臨前軒。
適舉共悄嘿，屢觴漸紛紜。
步兵俄鼎來，四座驚欲奔。
授我大紙卷，捧承疑未安。
披張縱眼力，審是陳侯篇。
上序天質壞，借余盡情文。
下傷素交稀，慶快末契敦。
憂我困跋履，且令慎盤飧。
平生慣衆憎，讀罷腸輪囷。
引筆欲作報，停杯類含酸。
人間有義好，蘄嚮異轍轅。
權勢之所在，萬夫呈肺肝。
風雲苟不至，親戚爭棄捐。
此謬匪朝夕，期誰反狂瀾。
餘齡既蹉跎，乃得逸駕攀。
感槩捨酒去，衝烟下耕村。
黎明候鈴齋，再拜以謝聞。
偶題北軒
作者：呂南公
朝代：宋

說儒論四方，以北爲背明。
蓋言幽陰位，有嚮即非亨。
遂令口耳兒，惡北如近刑。
安知壬癸交，於此兆萬靈。
天元氣始降，坎水首五行。
理數漸推遷，至兌乃秋成。
餘陰與初陽，分此朔易庭。
故爲始終地，變化容可輕。
不但天道爾，人爲亦該并。
帝王宅九垓，輔相羅賢英。
德雖若伊周，稽首爲公卿。
如其惡北面，誰以臣庶稱。
吾知講析師，苟以巧自矜。
何能亂達識，止可欺愚冥。
吾來坐書屋，軒楹有北名。
題詩非賦詠，聊以說儒憎。
傍湖行觀
作者：呂南公
朝代：宋

十日不出門，厭聞水車聲。
昨來新雨足，耳外忽晏清。
步屧踏初霽，舒徐繞塍行。
向時荼蓼處，荒穢略殄平。
青秧漸瀰漫，黑手益縱橫。
固知農趨時，豈特勸督明。
下士能致力，高天得無情。
願言成歲豐，庶免寇盜驚。
內翰太中以某伏謁郡齋特賜長句謹和拜酬
作者：呂南公
朝代：宋

寒人氣象寒於冰，聞有嘉運無由乘。
陽和吹噓品彙生，燕谷凍瘁漠未驚。
年華四十盱畔城，慣處涸竭忘流盈。
六張五角長合并，百慮一得嗟何曾。
鳴悲自昔起不平，苦調往往抽毫成。
窮衰到處難得朋，坐使見笑蒼蠅聲。
心知俗譽不足榮，分死枯槁羞逢迎。
由來極晦亦小明，不在壹鬰居蠻荆。
翰林先生天下名，風裁如鑑初無情。
偶然誤許筳與楹，重言既出衆懦興。
譬彼卧蟄因雷醒，恩文撫接曲盡誠。
更剡薦牘辨玖瓊，匹夫有獲萬口稱。
此世不復投清泠，正恐疏闊如樊英。
八月十四夜小雨
作者：呂南公
朝代：宋

小雨遮空意未迴，輕風迎夜勢初來。
青樓月好人何在，錦帳燈寒扇自開。
四七功名真土芥，一千期運亦烟埃。
會須放縱雲雷手，不到人間有剩才。
六月二十七日醉書普安院壁
作者：呂南公
朝代：宋

酉尋行甫戌已見，夜候顯翁朝乃來。
隔樹鳴蟬休聒耳，滿樽浮蟻且銜盃。
多憂莫道無由解，一醉從初不用催。
傳語羣書未乖間，只今相憶尚須迴。
再和·其一
作者：呂南公
朝代：宋

浮桁門外樹如城，歸路迢迢夢易驚。
嗟我衰遲從旅食，感君存問有詩情。
牡丹不在儒宮種，杜宇偏當靜夜鳴。
勞費主公憐苦淡，駝蹄時勸一盃羹。
再和·其二
作者：呂南公
朝代：宋

幾欲相尋出郭行，念君家雁不能鳴。
逢杯得醉常常事，漸老多慈種種情。
荏苒又聞寒食近，牽纏空作暮春驚。
祇應已入東風笑，愁思長於萬里城。
再和呈二首·其一
作者：呂南公
朝代：宋

五畝之園未種桑，自憐疏懶致財傷。
稻粱只是同鷄鶩，皮鞟徒勞勝犬羊。
敢羨蘇秦終富貴，正憂郗鑒遇饑荒。
遭承若值開元日，何卹東南萬里糧。
再和呈二首·其二
作者：呂南公
朝代：宋

茂林修竹舊時鄉，爭得安閒兩鬢蒼。
長憶樵漁有山澗，豈論勳業到旂常。
兒童好在今初見，故舊尋來半已亡。
此意不堪頻念慮，便傾襟抱付深觴。
再寄亨父
作者：呂南公
朝代：宋

匹馬辭家臘雪初，二年名姓入銓書。
熊羆帥府招韓愈，邑里經筵失仲舒。
穩把聲榮收雨露，冷看交舊厭溝渠。
藍衣定有誇鄉日，爲到耕村問溺沮。
再用前韵奉贈升卿三十一丈·其一
作者：呂南公
朝代：宋

百年此地有維桑，後慶唯公免物傷。
早歲懿文如鸑鷟，一生純德似羔羊。
人推奧學追三篋，自許寬巾貯八荒。
冷笑村田諸父老，滿胸茅塞只貲糧。
再用前韵奉贈升卿三十一丈·其二
作者：呂南公
朝代：宋

好德年高富且康，就中多福荷穹蒼。
吟哦有得能千首，議論無窮只五常。
此日鄉閭獲矜式，異時風化免銷亡。
嗟余欲買西鄰住，歲爲先生祝壽觴。
出蔡州
作者：呂南公
朝代：宋

奉天橋下水湯湯，橋上征人破曉光。
秋色稍能禁暑氣，客愁終欲害離腸。
遭逢未入千年會，窮苦猶爲此日忙。
笑殺壺公祠畔路，又隨塵土過仙鄉。
出都
作者：呂南公
朝代：宋

霜風吹背出皇都，大笑回頭謝酒壚。
楚國但聞悲棄璞，魯門那復辨真儒。
百年風槩文終在，一世光榮意已無。
乞得耕桑了疏野，太平何害有潜夫。
初遊投子山
作者：呂南公
朝代：宋

東山未嘗到，興言往遊觀。
尋幽味已淡，全勝交凡官。
揚鞭遂出郭，樵路行縈彎。
遇險輒捨馬，聽松頻側冠。
霜天正枵寥，野吹何蕭酸。
强步且數里，猶在荒林間。
峰回得古寺，一叩雲中關。
高僧奪睡出，迎對如嗔煩。
解榻迸伏鼠，煮茶爆新泉。
東亭一何高，岌若崖臨淵。
西庵更爽亢，基與堂甍班。
延緣徧登坐，共羨閒人閒。
同遊二三子，取酒醺吾顔。
約略脩市果，橫斜列山盤。
飲語快不徹，望睫張無端。
曦光忽銜西，歸思攻餘歡。
撩樵灑醉毫，拂壁羅矛干。
調笑下前坂，暮色凄漫漫。
行矣重回首，林凹數聲猨。
初釀
作者：呂南公
朝代：宋

歲稔穀價卑，家家有新釀。
諸鄰皆屢醉，吾舍只空盎。
封書乞餘米，故舊不我相。
淹旬乃分酬，如憊始賜杖。
搔然且湛熾，督迫薪火旺。
衰遲念盃觴，伺立久骯髒。
夜聞觱沸韵，側枕屢欣暢。
朝來見浮蛆，喜氣愈豪壯。
槽端乍流瀝，指面已淫漾。
肴蔬故稀荒，被服稍質當。
無賓與酬酢，引滿自東向。
須臾就醺酣，豈藉紅粉唱。
人生但能醉，此外何足望。
憂勤欲奚爲，一譽抵千謗。
瓶罌幸未竭，吾盞且頻康。
迴思冷醒時，愁寂可懲創。
隔牆聞酨氣，涎活復嗟悵。
非無畢公心，堅壁詎窺傍。
如今粗沾給，後得戒初喪。
太息富貴間，平生易遺忘。
別離·其一
作者：呂南公
朝代：宋

東家賣兒價何卑，西家棄婦聲更悲。
得錢未足三日飽，既別豈有歸來時。
山如高城路如線，迴首難言淚盈面。
螻蟻溝渠處處同，短長不復能相見。
別離·其二
作者：呂南公
朝代：宋

死別離，未如生別苦。
綢繆恩意無窮處，忽作乖違成陌路。
非緣官誅與私劫，忍令棄置隨童妾。
夷齊不可人人學，爭得腹空無悚懾。
生別苦，此苦無盡期，百年泉下亦銜悲。
娶歸養兒畏不早，何知此日難相保。
勝因院
作者：呂南公
朝代：宋

莊嚴起何代，幽佚惟天與。
有衆倚耕桑，無人歎寒暑。
嵐氛蠹金碧，谷響酬鐘鼓。
白晝方丈西，猶眠聽經虎。
勿願壽
作者：呂南公
朝代：宋

勿願壽，壽不利貧袛利富。
君不見生平齷齪南鄰翁，綺紈合雜歌鼓雄。
子孫奢華百事便，死後祭葬如王公。
西家老人曉稼穡，白髮空多缺衣食。
兒孱妻病盆甑乾，靜卧藜床冷無席。
十月二十日過陳二表民追講昔年同學事迹慨然贈之以詩
作者：呂南公
朝代：宋

西齋共學昔辛勤，一別侵尋十四春。
此日科場還似夢，舊時書屋已成塵。
文章不鬭錢財福，貧病長依寂寞濱。
相值酒邊當取醉，大家忘却困窮身。
南干水
作者：呂南公
朝代：宋

清泚南干水，北至白石角。
中間所經過，左右恣衝搏。
來當高岸破，去復新田作。
洲磧幾淵潭，灣渦或垠堮。
余思二十載，更易見已數。
唯此磐陀磯，愈潄愈堅確。
不然磯陰地，何足化溪壑。
固知制變材，可健不可弱。
南豐道中口占
作者：呂南公
朝代：宋

冷雨迷濛懶舉頭，望中恐得故鄉愁。
梅經舊臘香猶在，水被東風凍已收。
鳥喜春和紛格磔，馬嫌泥滑轉夷猶。
人生祇有安居好，可奈安居不易求。
卧疾
作者：呂南公
朝代：宋

卧疾動淹旬，搔爬滿爪塵。
已能忘飯食，聊復畏冠巾。
風雨驚新歲，鶑花待早春。
便無游覽分，樽酒幸相親。
反李義山人欲篇
作者：呂南公
朝代：宋

藥囊易中荆卿背，匕首難傷趙政胸。
燕國無辜竟魚肉，可能人欲有天從。
古人
作者：呂南公
朝代：宋

古人已往知無奈，猶被後人興蠹纇。
前亦人焉後亦人，患自口强心不逮。
揚雄比孟必有辨，馬卿慕藺良足怪。
未充志氣徒好名，醇醪豈不因糟胾。
句
作者：呂南公
朝代：宋

溪田橋畔駝鞍嶺，猶記當年志未平。
同俊和賦禪悅長老此君軒
作者：呂南公
朝代：宋

祇園無俗物，軒爲此君開。
但未爲龍去，何妨引鳳來。
法中常住境，天下後凋材。
豈復如遷客，慇懃到處栽。
向火
作者：呂南公
朝代：宋

八月淮南地，輕寒已中人。
病夫嫌冷褐，敲火乞烏薪。
體暢寧須酒，神和不讓春。
養生聊自適，何必問時辰。
君益惠竹杖
作者：呂南公
朝代：宋

衰來病衆難推盪，日覺筋骸非壯長。
百畝鋤耘致苦辛，萬端應接皆牽强。
稀曾起處鐘漏盡，多是歸時星月朗。
滿腹經綸一意閒，墾田頭緒重新講。
偶逢過客語文字，突兀破壞如夢想。
太息諸書不救饑，幾曾貨利微能倣。
故人憐我晚愁瘁，委曲相寬三復兩。
卒歲嘗分蔽骭衣，方春又贈扶身杖。
修飂一竹信瑰特，知自何山精産養。
數節包絣鶴脛連，碎花黝糾彪皮爽。
提携宛勝冰玉滑，頓卓便同金石響。
野老生看每問名，耕兒熟見仍私奬。
未諳黄鉞端許制，久慣青藜饒俗狀。
靈壽杖堅負曳勞，朱藤飾僞功程枉。
何如得此清峭幹，本與雪霜爭氣象。
舊谷遺根未陸沉，末年遇主成真賞。
已將蠟屐作游伴，更共文簦爲靜黨。
測渡無憂石澗淹，助跳肯畏泥坑廣。
時修疆畎便指畫，自牧雞豚誰放蕩。
差可攓蓬訊髑髏，豈徒闢野披榛莽。
傾危屢濟功轉積，安穩利征吾濫享。
輒莫飛飛向葛陂，要當受侮敲原壤。
古人五十徇鄉禮，我爲困窮聊早上。
畫戟彤弓且勿思，蒼顔荷篠西村丈。
呈知府內翰即次原韵·其一
作者：呂南公
朝代：宋

山人何事忽伸眉，新得陳王七步詩。
題是船齋高詠後，開當寒谷带經時。
仁風坐使羣心動，健筆潜將暖律移。
硯席久荒青案乏，報酬非稱更慚遲。
呈知府內翰即次原韵·其二
作者：呂南公
朝代：宋

憂來無處寄深思，也擬春秋也作詩。
空役肺腸添故紙，有何勳烈補明時。
身唯蓬蓽行將老，志似嵩丘永不移。
誰使翰林東道主，肯敷餘論憫衰遲。
和得茶雜韵
作者：呂南公
朝代：宋

衰翁脾病怯飲茶，不但嗜酒成雄夸。
夜長晝短讀書苦，佇待雞鳴愁日斜。
秋蔬搜腸酒正惡，踏爐火慢煎雙脚。
偶然接得西安角，險欲衝塵送高閣。
沉吟却憶陳公子，慣在京華看貢篚。
蒙山顧渚建溪春，花乳清泠徧知味。
今來下國深秋景，酒厚花稀心未醒。
盱水中泠亦試烹，豈須奔走揚州井。
和次道村田歌
作者：呂南公
朝代：宋

蠶蛾已撒明年卵，蠶婦乍閒嫌夜短。
圃柘無端長宿根，潭蘆不住抽新管。
時哉樂矣犁鋤伴，箬笠團團麻袴軟。
日出離家日入歸，豈論步武如輪轉。
强丁屢歎牽車遠，稚子或訶鳴犢緩。
暴雨晴雨忽蓊然，相驚不覺耕皋晚。
老翁踞坐抵掌談，奬借專勤譏懶散。
草衆當爭第一耘，塍高勿厭重新剗。
中天節近香醅綻，篘面色如人面𧹞。
里巷齊歌競渡聲，人人錢在雞巢滿。
和道先南城逢相工
作者：呂南公
朝代：宋

古人往矣說可傳，顯以悟者其爲賢。
周侯樹立囹圄餓，蔡澤飽足四十年。
知之窮通信已妙，降此抵乞食與錢。
貪諛末俗滿吻涎，一中百否紛可憐。
吾徒自斷休問天，書冊讀盡頭蒼然。
功名分比橐裏弦，且飲美酒飼豚肩。
和道先從義同過張掾梅花下飲
作者：呂南公
朝代：宋

山人如寒松，無可媚鶑蝶。
諒非清峻契，誰肯略顧接。
春城偶來至，豪士懶舉睫。
幽幽法曹廳，一往乃敢輒。
主人雖壯齒，酷愛文字業。
相看論古書，術不計勇怯。
陳家俊公子，德義敦慶葉。
聞我適過從，逢衣遽披攝。
老成北扉掾，喜客若漁獵。
招呼倒清樽，促迫信重疊。
梅花香樹下，共醉死牛脅。
勿憂侵暮冷，坐我有氈㲲。
飛飛落梅英，繞座不待折。
煌煌畫蠟蠋，未夜已戒設。
徵詩爲罰令，獻白作飲節。
譚高衡或爭，笑猛倒還絕。
李侯解縣印，心注象魏闕。
座中惜分袂，勸酒更酷烈。
春先顯父筍，冬外尹吉鼈。
肴佳俎未竟，酒美壺頻竭。
更籌屢聞轉，歸乘不許謁。
誰能避酩酊，但恨落角月。
和道先雨中栽花·其一
作者：呂南公
朝代：宋

二月前頭雨意迴，移花趁雨破青苔。
芳根得地春工敏，定有新英次第開。
和道先雨中栽花·其二
作者：呂南公
朝代：宋

旋封旋築带霏微，贏得澆瓶不用携。
衆草自今常避地，主人來繞漸成蹊。
和酬伯華
作者：呂南公
朝代：宋

襄陽耆舊足高風，不識州城有德公。
器業我應居衆後，姓名今恥達宸聰。
文章末技知何用，衣食殘年嘆屢空。
朋友贈言當儆戒，恨君虛美一篇中。
和酬天休
作者：呂南公
朝代：宋

故人邂逅早鶑時，一別經秋燕盡歸。
已是苦貧看客懶，更堪長病出門稀。
何曾富貴來如夢，但覺光陰去似飛。
欲酌清樽相解釋，莫嫌窮巷瓦盃微。
和酬李宣德二首·其一
作者：呂南公
朝代：宋

銷閒堂上日何思，或弄鳴琴或賦詩。
聲正只傳心靜處，篇成不待燭殘時。
隆中有客吟梁甫，洛下無人說克兒。
此日餘音到逋客，定如醫藥蓄青芝。
和酬李宣德二首·其二
作者：呂南公
朝代：宋

臨邛大邑少鴻生，初敬多辭馬長卿。
幾許分財來滌器，不如收迹去躬耕。
生前遇主無高位，死後遺文有盛名。
畢竟負他賢令意，被人傳說是閑情。
和酬道先賢良見寄新句
作者：呂南公
朝代：宋

中林獨往寡襟期，祗與耕桑治町畦。
遲晚識君真幸會，生平於世似分携。
未能捧履師黄石，且欲同歌效紫溪。
郡閣郊園遥百里，未妨懷寄屢封題。
和酬道先雪中見寄
作者：呂南公
朝代：宋

空館雪霏霏，孤懷不可爲。
綈袍正藍縷，布褐强參隨。
想望壚間酒，支持席上詩。
念君將遠適，宛轉萬重思。
和酬道先高秋見寄之句
作者：呂南公
朝代：宋

眼看金菊木芙蓉，想見嚴城此景同。
儒術凋零歸故紙，歲華催趁入衰翁。
千秋治亂三鍾酒，萬里關河一畝宮。
南鷂北鷹方得志，更誰迂闊問哀鴻。
哭劉郎中·其一
作者：呂南公
朝代：宋

谷風拂層冰，萬凍倏忽流。
陽暉照積雪，寸片不得留。
郎中冰雪人，清潔映北州。
誰令司命家，速以風日收。
得非峻節士，地下亦急求。
哀哉吳隠之，已矣公儀休。
衆皆殖貨利，我獨嫉貪牟。
衆皆似芳春，我獨如霜秋。
多藏豈不裕，害義固所羞。
謀身豈不急，有命其何憂。
辛勤洛宋倅，明白盱郡侯。
未知居此官，數有斯人不。
孤耿一德性，紛綸萬揶揄。
嗚呼五十年，平步落九幽。
象闕方肅肅，銘旌遽悠悠。
吁嗟高論儒，何以示素修。
哭劉郎中·其二
作者：呂南公
朝代：宋

仕則慕貴顯，貧仍憂子孫。
陽窮詐恬淡，此道久滿門。
嗟乎郎中心，違衆輒十分。
登科未弱冠，白首兩朱轓。
笑談傾一坐，絕口勢利言。
遥聞朱頓流，索水洗耳根。
服不至布絮，食不辭羔豚。
自然清白行，皎皎不可昏。
杳杳浚郊縣，蕭蕭栢林原。
節士今已矣，誰表三尺墳。
哭鄧氏女兄·其一
作者：呂南公
朝代：宋

東田嶂下古荒村，又向荆榛占一墳。
寒苦到今初是了，榮枯從此更休分。
棺旁乳女隨遺褓，膝下亡男恨白雲。
共係人間酸鼻事，欲言聊復淚紛紛。
哭鄧氏女兄·其二
作者：呂南公
朝代：宋

凄凉三十六青春，歎息從人只累身。
內外諸門方破碎，初終兩姓却沉淪。
平生尚未諳奢泰，已病猶能强補紉。
便向夜臺逢考妣，應傳同氣各邅迍。
嗚呼行爲閩寇屢動州郡無兵而作
作者：呂南公
朝代：宋

君不見熙寧宰相經綸苦，不肯養兵累神武。
多時州郡罷招軍，欲責耕民爲戰伍。
詔書一日下九天，守令宣布周鄉田。
十家嗟吁百家和，父子握手悲殘年。
干戈不與鋤耰雜，此道幾迴輪歷甲。
未能井牧似三王，何用匆匆謀混合。
輿情有幸聞旒扆，斂鼓收旗防怨謗。
爾來下國稍自安，其奈兵防已頹毀。
大城有兵不千百，小城更少幾許力。
一夫竊發數縣驚，坐恐饑癯皆盜賊。
承平久矣稱繁富，儒生枉被高談誤。
同聲敷奏盡哀矜，引手施行皆耗蠹。
居不得寧輯，財安能充裕。
嗚呼，爭得略如開元姚宋之民人，萬里東南開夜戶。
塵土
作者：呂南公
朝代：宋

塵土營營自滿城，此間賞望四時清。
朝看雲樹吟天末，夜對溪光醉月明。
只見漁樵真氣象，豈知廛市細紛爭。
座中更挂庸兒榻，未識冰壺有舊名。
塵埃
作者：呂南公
朝代：宋

塵埃倚風日，放蕩乘空飛。
既瞇馳者目，亦緇游子衣。
雨汁忽散漫，低徊化汙泥。
憧憧要歧路，致困在輪蹄。
六合局萬有，成存各從宜。
升沉俱害物，咄此其天姿。
壬戌歲歸治西村居奉答次道見寄長句
作者：呂南公
朝代：宋

肅肅白虎殿，潭潭承明廬。
人皆通籍游，我獨老飯蔬。
譬彼獸啖土，豈其惡甘腴。
道窮吾何之，只得歸荷鋤。
盛夏督耘耔，先春理陂渠。
低徊居未寧，倏忽歲又除。
但怯簿有債，誰羞門少車。
載歌裹飯辭，謁酒聊自娛。
念子早奮拔，聲華係名駒。
誰云破青衫，罪謗更勃如。
朝野固異分，知安盡夷途。
牛衣與樵歌，各是對妻孥。
壯士膽歌
作者：呂南公
朝代：宋

非災非祥何所出，迴天轉地成慌惚。
蓬萊金曜急食昴，矯矯霜虹橫貫日。
帝尊萬乘勿致威，大兵如火無所施。
擒龍扼虎無所尅，手引存亡纔頃刻。
事無今古用則靈，用時天下毛髮驚。
能將義勇發至誠，壯士之膽君勿輕。
夜擬李義山四更四點
作者：呂南公
朝代：宋

四更四點露成霜，箇裏愁人暗斷腸。
鼓角未喧聞鼻鼾，北風窗戶月荒凉。
夜聞
作者：呂南公
朝代：宋

夜聞黥徒歎行苦，傳檄馳符渺無數。
霜晨雨夕常疾驅，鬼魅豺虎何山無。
寢興順時豈不欲，簡書可畏鞭刑毒。
儒譏冗食知謂誰，我非浪費官家粟。
夜聽車舍哀歌有感而作·其一
作者：呂南公
朝代：宋

晝歌蟬焦焦，夜歌蚊灑灑。
隨牛繞輪轉，濁汙常滿把。
雖歌未嘗樂，至苦不敢捨。
豈知清凉屋，中有悲酸者。
夜聽車舍哀歌有感而作·其二
作者：呂南公
朝代：宋

甘雨不肯降，吾車幾時休。
溫風忽噴然，調苦聲更愁。
仰視河漢轉，天星愈繁稠。
寄言擊壤人，與爾非同流。
夢寐
作者：呂南公
朝代：宋

偶入重城坐客堂，年年風味只荒凉。
春花秋月各無味，晚鼓曉鐘俱斷腸。
別恨不堪詩控引，高情猶頼酒分張。
著書耕釣平生事，夢寐西村五畝桑。
奉別道先
作者：呂南公
朝代：宋

邂逅過從兩載强，詩書存問滿藜床。
光榮得路誰非友，道義心知獨不忘。
聖代君才多勉勉，中年吾髮已蒼蒼。
牙弦自此聊停緩，萬里窮山隔帝鄉。
奉和內翰太中城南放魚
作者：呂南公
朝代：宋

沾沾水中魚，生死豈有知。
成形四氣中，積漸長鱗鬐。
但喜藻可依，未諳龍可隨。
茫洋天地間，寄命此郡西。
歲有竭澤例，肯縱捨者誰。
秋潦走海去，荒壕已愁饑。
方將赴烹芼，逃避計若爲。
萬里雷雨解，一時離兌暌。
夫何遇仁賢，顧盼成嗟嘻。
載憫口腹累，鮮能毫髮遺。
支川以三千，此獨數畝池。
脫爾倉猝急，吾其亡肉糜。
呼舟送中流，狡吏敢挾私。
曾是潰爛勢，忽稱太平時。
波瀾網罟多，要在慎所之。
香餌不足愛，古言未應非。
丙寅元祐年，內相守楚夷。
愷悌見篇詠，魚乎爾恩斯。
奉和內翰太中建昌三見梅花
作者：呂南公
朝代：宋

三見梅花似故人，楚鄉春是洛陽春。
蘸盃酒意枝枝重，入筆詩情處處新。
南野幽林尋去遠，西園高樹繞來頻。
無心草木窮山裏，還解遭逢侍從臣。
奉和內翰太中殘春口占二首·其一
作者：呂南公
朝代：宋

久次蕭條郡，高情奈樂何。
鶑花三月促，風雨一春多。
野寺携筇到，幽溪飲禊過。
四郊田水暖，駐節問新禾。
奉和內翰太中殘春口占二首·其二
作者：呂南公
朝代：宋

綠陰槐柳院，白日靜寥寥。
有句方高詠，無賓可屢邀。
獨眠聞漏轉，縱步看絲飄。
結束東州計，詩編問酒瓢。
奉和內翰太中臘雪出郊長句
作者：呂南公
朝代：宋

冬風雖饕少霜霰，一雪偶嚴飄臘旦。
初驚雲物稍悽慘，更覺天威能變換。
翰林太守方出郊，去指登高作榮觀。
崩騰逼眼忽無盡，皎潔映懷成極絢。
從前溫燠自迷舛，到此雱凉誰計算。
下看平路尚稀微，遠望諸峰先片段。
虎頭巖側山腰半，羃䍥薄烟占午爨。
傳聲賓從暫紆餘，命酌聖賢同款緩。
飛花滿席不須拂，小大入腸寧復亂。
山陰安道今在否，更欲扁舟破瀰漫。
奉寄子發·其一
作者：呂南公
朝代：宋

春雷動地竹牙生，社雨淋岡蕨臂擎。
田野盃盤容我飽，牛羊鼎俎爲誰榮。
能無智慮隨天轉，未有工夫與俗爭。
苦憶南園江健令，解於忙處用閒情。
奉寄子發·其二
作者：呂南公
朝代：宋

解於忙處用閒情，絕口多財與美名。
剝啄至門方就枕，畢逋歸樹却催耕。
燒香事佛人俱佞，曳屣歌詩我亦清。
笋蕨又芳春酒冽，相思何計可同傾。
奉寄蕪湖征局都曹
作者：呂南公
朝代：宋

不見銅陵唱和翁，相望三度歎秋風。
商量難得樽罍共，存問空煩簡札通。
馿上閬仙邀苦思，草中田子建微功。
明年官滿當携手，未定韓郎耳便聾。
奉答顧言見寄新句二首·其一
作者：呂南公
朝代：宋

早年辛苦待飛翻，翅折無因達九關。
更使襟靈憎市井，足知緣分在雲山。
誰憐古學長無用，自幸餘生且就閒。
多謝鹿鳴筵上友，解傳詩句慰衰顔。
奉答顧言見寄新句二首·其二
作者：呂南公
朝代：宋

羨君肝膽壯難攀，不厭長安出入關。
探穴定期收虎子，採薇寧暇顧西山。
盱衡自慶千年運，冷笑人求一日閒。
乃肯題詩寄空谷，的於游舊有溫顔。
奉酬純父浚都病起見寄
作者：呂南公
朝代：宋

建康學士註魚蟲，枹罕兵官策守攻。
此日精勤徒有得，異時榮盛各成空。
吾能委曲謀田上，君乃呻吟厭旅中。
故國他鄉俱未快，勞生何事不齊同。
奉酬范十七見寄二首·其一
作者：呂南公
朝代：宋

接人坐語送人行，兩飯逡巡晚鼓鳴。
遇社有何歡次第，過春多是病心情。
消磨白日無云補，計算流年但暗驚。
苦雨寂寥還一醉，夢魂依舊背嚴城。
奉酬范十七見寄二首·其二
作者：呂南公
朝代：宋

一紙新詩入北城，起予聊復醉魂驚。
低心苦淡吾徒事，轉眼炎凉此世情。
六月未須論止息，三年方看大飛鳴。
錙銖社肉休過問，幸有鰍蔬且爛羹。
子發移令上高
作者：呂南公
朝代：宋

兩州三載屈參卿，百里初來福困甿。
無處不思逃濁暗，此邦何幸得賢明。
後生智足科防密，凶歲財傷性命輕。
能爲愛人忘富貴，豈徒循吏有佳聲。
安昌縣侯
作者：呂南公
朝代：宋

能說齊論與魯論，世儒希合便紛紛。
何曾後學皆傳信，祇有姦名萬古聞。
客到
作者：呂南公
朝代：宋

客到空齋說早春，嫩紅輕綠漸紛紛。
寒人不預尋芳品，多謝東風許聽聞。
宿凌雲山中留寄元禮
作者：呂南公
朝代：宋

凌雲山下村，逆旅路旁宅。
南征爲吾歸，寄卧偶一夕。
無人伴幽語，孤詠到平昔。
瞻懷此山人，曾是同硯席。
蕭蕭古破屋，文字堆四壁。
青燈照題評，皎月論肝膈。
爲詩有盈卷，飲酒無剩滴。
携筇繞平坡，班草尚遥碧。
栽松此山上，共看徧岡脊。
要約過人長，俱來蔭芳色。
羈蹤忽分袂，不啻十載隔。
世故日紛紜，舊游空想憶。
今來此山下，松老似百尺。
欲訪松主人，其車已他適。
徘徊重咨歎，輾轉對窗隙。
晨雞一何慵，傾聽久不得。
春風吹殘月，半夜屋角白。
難眠却求衣，起望河漢仄。
寄聲巖扃去，華髮勿强摘。
善醉真良圖，高談盡癡策。
雲泉與朝市，處處堪偃息。
桑榆景可量，名利不足識。
無因接清話，趁曉拊征軛。
已度滕家橋，回頭更悽惻。
宿熯塘村
作者：呂南公
朝代：宋

盡日繞岡嶺，孤征凌險巇。
春風處處豪，游子行安之。
過午或未飯，人烟信遐稀。
暮投熯塘村，正見牛羊歸。
黯黯亂山腹，茅廬壓笆籬。
陽光向餘霞，畏虎先掩扉。
繫馬就屋尾，解冠挂門眉。
怡聲問前程，乞火照寢衣。
夜半雨忽惡，長雷撼坤維。
奴僕亦睡覺，雨瀉百箭馳。
草草卷席避，倚牆願晨雞。
故園豈無情，一夢不可期。
我有三畝宅，比鄰勇鉏犁。
何曾問三旌，自足了四時。
不肯卧寂寂，亦來走栖栖。
幸無王事驅，或是奇鬼欺。
咄咄復咄咄，生平笑狂癡。
明朝遇清溪，莫洗脚上泥。
宿青綏鋪
作者：呂南公
朝代：宋

兩檻中間風脚橫，解衣鋪簟近南榮。
曦光欲墮已睡熟，斗柄轉斜纔夢驚。
方恨此時無月色，未知何處有蚊聲。
塵埃惡熱明朝路，會爲今宵動旅情。
寄上山陽太守屯田
作者：呂南公
朝代：宋

故國無田只一瓢，儒冠相誤感萍漂。
虞翻骨相終迍滯，許劭題評漫借饒。
已養道心忘貴賤，故應榮分任漁樵。
文章解頌賢人業，更坐看君立九霄。
寄亨父
作者：呂南公
朝代：宋

當年勇慕古人風，坎壈無由到澤宮。
力命不容相鬭競，光陰從此便和同。
身如孟氏兼三樂，家似昌黎厭五窮。
莫爲明時頗惆悵，著書亦是濟時功。
寄子發
作者：呂南公
朝代：宋

後事喜乖初，勞生擬何稟。
思山有藏市，願起或成寢。
交聲違本心，歎恨只愈甚。
聽君東堂言，去計非苒荏。
外危速官謗，內迫將母稔。
不能傚飛鴻，爲悔比拾瀋。
寒鄉有舊隠，秔稌歲充廩。
及此掛吾冠，逍遥適衾衽。
咨余方問舍，期就指冬凜。
相邀林野娛，高詠略宋沈。
閩蠻忽煽虐，白刃萬胸脩。
驚奔託城闉，默若魚在槮。
問君歸來信，延佇久纔審。
亟聞漕臺公，推待過流品。
縻留不許退，讒口亦旋噤。
古人制行藏，緩走不爲𧾏。
况今羣盜熾，巖谷豈安枕。
秋風又開菊，庭砌鋪故錦。
江鱸鱠絲肥，蔬果具豐稔。
相思東堂遠，努力文字飲。
寄從義法曹教授
作者：呂南公
朝代：宋

軍學先生骨氣清，每嫌盃酒亂襟靈。
譏排只是攻三雅，熟爛除非是六經。
榴榼日虛塵拂拂，兔毫宵運燭熒熒。
俸錢添得真何用，好贈滎陽買綠醽。
寄微之
作者：呂南公
朝代：宋

末俗矜鄉舉，先生尚滯淹。
門人能頌述，羣小或憎嫌。
舊學時方用，新書日以添。
陰霾雖拍拍，會解見圓蟾。
寄朱九
作者：呂南公
朝代：宋

北風吹寒聲，切烈催歲暮。
中歲楚人怨，愁絕不忍賦。
念子太學居，辛勤即誰愬。
陰爐擁文火，敗襖感陳絮。
無錢買酒醪，醒坐若酣酗。
三年詁訓藝，一月江淮路。
歸夢識親庭，都城非屺岵。
干時無好命，費力效章句。
堆箱纂織辭，何以貿泉布。
男兒營養意，汲汲水東注。
三釜若後時，萬鍾猶不顧。
勉思豹變義，勿守株下兔。
寄李居士
作者：呂南公
朝代：宋

三月山城歎旅窮，冷看豪士振澆風。
送花盤上春情重，賣酒壚前醉魄雄。
鐘鼓聒眠崇佛廟，綺羅爭路拜神宮。
此懷若向林泉說，又落仙翁大笑中。
寄江州沈尊師
作者：呂南公
朝代：宋

洞天一別七春風，長夢桃花爛漫紅。
不得雲雷相借助，且因文學守貧窮。
曾尋物外無窮意，已覺人間萬事空。
便作野夫纔是分，祇嗟凡骨誤仙翁。
寄濟道
作者：呂南公
朝代：宋

有田山陂間，年歷六七過。
買園丘墓側，畎畝十丈大。
於焉擬柴荆，垂就又垂破。
豈無速成意，煎逼少財貨。
淹留寄他門，一跌防百蹉。
詩書相娛老，兒女既翦鬌。
何必隨羈游，無屋覆高卧。
昨來錢可貸，似有鬼陰佐。
鄉閭喜吾歸，驚咤競告譒。
一茅曾未結，羣盜忽譀𧬱。
旌旗蔽枌榆，弓箭擁籬舍。
連甍被焚蕩，萬室逃斫剉。
吾衰當此時，林下若爲坐。
蒼茫依井邑，買舍寧敢惰。
迎家郡樓南，庭戶困堀堁。
庇風惟古壁，容足乏高座。
平生灌園心，一旦入頓挫。
譬如千鈞弩，激發不中埻。
力窮墜泥沙，豈免埃𡏖涴。
浮沉非所善，耿介誦楚些。
鄰叟異吾徒，軒咍不垂和。
慇懃懷我友，契闊似棄播。
早以聲氣同，中爲章服裹。
牛刀到芥羽，蜀錦拭奴唾。
雖云不等閒，無慮係轗軻。
能無掛冠計，尚却采薇餓。
低回頗賢勞，自比蟻行磨。
閩州富風物，盈軸積文課。
時時寄吾廬，恨不共製作。
相思匪朝夕，饑渴各無奈。
忽聞有歸期，忻快亟自賀。
呼童治盆甕，醖醷忻秋稬。
支持醉梯媒，傷弔俗類䌴。
仁人不吾誑，早晚應沃輠。
延頸望東橋，何當見紳拖。
寄范司理
作者：呂南公
朝代：宋

郡南郡北叫呼間，硯席相望聚首難。
笑我性靈偏忍餓，憐君風韵似無官。
儻來富貴能多與，不朽文章倍好看。
莫怪參尋頗疏緩，鞋穿衣薄怯霜寒。
寄茶李侍禁
作者：呂南公
朝代：宋

東塞將軍日月閒，五兵不試坐雲間。
却因睡思侵書卷，送與茶甌解壯顔。
寄觀上人
作者：呂南公
朝代：宋

袈裟初带帝城塵，便詠南陔望白雲。
賈島未爲窮主簿，湯休何事小參軍。
古書似我閒千卷，山酒從誰盡十分。
正是諸生薄韓柳，勸師絕口莫言文。
寄贈張縣丞
作者：呂南公
朝代：宋

二年來往南豐路，飽聽鄉民說縣丞。
剛果已如秋漢鶚，潔清仍似玉壺水。
室無姦吏縱橫入，門有書生旦暮登。
何事廉車帷幕厚，不將高位待賢能。
寄鄧師厚二首·其一
作者：呂南公
朝代：宋

茅屋分携但偶然，蟾光今已十回圓。
自存交分長長在，不用音書疊疊傳。
無術入時猶是命，有身多病豈非天。
倦遊已作南歸計，只待槐梢沸早蟬。
寄鄧師厚二首·其二
作者：呂南公
朝代：宋

庾嶺前頭梅散漫，灊山東下水漼溰。
二年時節俱爲客，千里家山各未歸。
俛睫游從真醜謬，方頭言論易乖違。
人間勝事知多少，專把凄凉屬布衣。
寄酒伴唐彥君益
作者：呂南公
朝代：宋

門外水渠鳴漉漉，屋頭桐葉落翩翩。
向來苦旱難尋井，及此愁霖易怨天。
數盞舊藏真糯液，一盤初爛壯牛肩。
故人忙迫城隍遠，獨息書床又醉眠。
寄陳道先
作者：呂南公
朝代：宋

寄聲西山閣，知我新近否。
病嗽輒彌旬，無錢雇醫叟。
夫何稍除去，乃自得醇酒。
美味既沾腸，清甘更悅口。
適從耕壟上，杯醆不在手。
坎坎遂連傳，諠如擊盆缶。
清秋田舍事，秫糯或稀有。
傾渴聖賢心，囊空欲狂走。
思君綵衣次，與我異好醜。
病少官壺多，何因到衰朽。
古人說天道，高下常更受。
此語儻可徵，豐荒竟誰久。
寄黄夢授機宜
作者：呂南公
朝代：宋

少年秋賦險橫飛，晚去從軍脫布衣。
只見鄉評推孝行，豈知俗效在兵機。
黄雲古渭邊烽斷，春草臨洮戰馬肥。
了取功名上麟閣，莫因晝錦苦思歸。
將歸南城書內樂堂壁
作者：呂南公
朝代：宋

野客辭鄉道轉孤，祗於愁上進工夫。
乞衣借食虧豪氣，弄筆翻書滯壯圖。
三徑未成真隠約，五窮爭現主人迂。
南歸漫過庚桑國，不得留參鞅掌徒。
將歸南城留別高賦亭二首·其一
作者：呂南公
朝代：宋

一上高亭一慘然，飄流無狀見風烟。
林泉本是儂家分，衣食剛爲此世牽。
流水嶺雲能自得，樵歌谷響遠相連。
來時祇恐禽魚笑，掩斂南華第一篇。
將歸南城留別高賦亭二首·其二
作者：呂南公
朝代：宋

寄食官齋過一期，登臨容易此階梯。
四時光景非無樂，千里憂傷却自迷。
曠望可能舒感慨，幽吟長是寫酸嘶。
從今風物多清暇，免被書生掩淚題。
將離東洲書社留題屋壁
作者：呂南公
朝代：宋

偶向林間寄病軀，七看圓缺印蟾蜍。
何言霧隠南山豹，只得人憐涸轍魚。
衮衮光陰添一夢，勞勞精幹落羣書。
揚雄若有閒名在，此地曾經寂寞居。
小檻
作者：呂南公
朝代：宋

小檻幽花已破香，此心無處避韶光。
年年惡作傷春客，穩爲東風細斷腸。
小港書事三首·其一
作者：呂南公
朝代：宋

破屋照山坰，山民問筆耕。
日無賓接戲，夜厭鼠橫行。
被服烟埃色，呻吟老病身。
不知齊魯士，甘此欲何成。
小港書事三首·其三
作者：呂南公
朝代：宋

夢想驚冠蓋，糟糠繼祖孫。
多財新得友，善訟舊成婚。
策士吞并說，門風楚撻痕。
飲酣尤壯浪，潜聽亦消魂。
小港書事三首·其二
作者：呂南公
朝代：宋

溝澗橫三面，岡巒匝四隅。
滿門牛宿留，刺耳鳥喧呼。
造請難通謁，經過易失途。
鋤犁有餘暇，歌鼓宴官奴。
小蟲
作者：呂南公
朝代：宋

大螾身尺餘，輝彩盈首尾。
小蟲未知名，長不過半指。
相遭籬畔草，錯愕雜憂喜。
孤征有令凶，忿鬭莫我止。
交攻久騰突，反覆召傾毀。
螾跳欲忘生，蟲怒乃抵死。
奔衝徹心腹，劫捷沸唇觜。
方磨雨痕沙，又墮足跡水。
肥無敏才智，短有毒牙齒。
吾豪且深侵，彼困漫决起。
壯軀俄奄奄，恨血稍泚泚。
蟲休遂馳歸，少頃復臨𦧇。
安詳銜螾鼻，拖攃繞籬阯。
却納幽穴中，其將食之矣。
人間有勝負，不在校形體。
樓蘭雖雄王，命盡傅介子。
新家巨無霸，一戰亦爲鬼。
苟惟性資悍，端可制魁偉。
君看小蟲威，何獨畏封豕。
山中即事寄上知縣宣德
作者：呂南公
朝代：宋

一錢重丘山，斗粟輕糞土。
昔聞豐年樂，今識豐年苦。
東家米粒白如銀，西家稻束大於鼓。
再三入市又負歸，慇懃減價無售主。
刀機縱在屠伯瘦，盃勺長閒壚婦去。
了無蹊徑近甘肥，只有呻吟厭寒暑。
相傳城邑尚牢落，村野蕭然安足數。
鄙夫自分爲儒生，坎壈薄佑來蠶耕。
言章自昔枉用力，債簿幾許能除名。
連旬暴露顔面黑，彌月菜茹腸肚青。
原田常恐不遇歲，及此遇矣當何成。
昨日鄰翁諮種播，相與竹下團團坐。
共嗟衰暮值艱難，未覺豐登勝饑餓。
望天窅邈叵致詰，得令賢明聊爾賀。
不馳幹隸擾租輸，更秉公心憫鹽課。
何鄉巨惡不手斂，有處宿姦皆膽破。
且勿恤失得，且毋論福禍。
但願令尹住三年，錢重物輕猶可過。
己未上元宿崇相山寺
作者：呂南公
朝代：宋

七十年華已半除，新春猶復感窮途。
腸便酒味雖如舊，眼對花枝只似無。
計畫但求閒次第，文章知是枉功夫。
滿城燈火笙歌沸，獨訪東山宿佛圖。
己酉歲歸省松楸過武陵翁所居留書屋壁
作者：呂南公
朝代：宋

千里歸來儘苦辛，見君依舊自由身。
始知絕學無文者，勝却翻書弄筆人。
案上方經閒白日，門前車馬漫紅塵。
半軒風竹一樽酒，冷笑世途爭富貧。
平雲閣
作者：呂南公
朝代：宋

高閣與雲平，超如近玉京。
未須論峻絕，聊用壓崢嶸。
看雨諸村白，乘風百里清。
途人豈知此，拍額望丹楹。
廢井
作者：呂南公
朝代：宋

清不能常濁有餘，轆轤音絕甃苔枯。
荒凉欲就羣蛙問，今有觀天坐客無。
延陵行
作者：呂南公
朝代：宋

莫愛傾城名，名高禍將作。
莫嫁多才郎，才多情義薄。
君不見季倫不保綠珠命，長卿終負文君託。
豈如延陵廡下賃舂人，無色無才貧且樂。
得唐彥迴篇再寄
作者：呂南公
朝代：宋

手把封題又慘然，坐驚新句俊翩翩。
窮通可是俱關命，聚散由來亦繫天。
此日未逃衰俗口，幾時真及古人肩。
一樽酩酊難頻共，况望青綾被底眠。
得鄉信
作者：呂南公
朝代：宋

鄉信迢迢出舊山，琴心先落斷弦間。
數行文字傳新事，幾段悲歡破客顔。
聞喜竹林經雪好，想憐溪水逐年閒。
征衫有淚歸無計，一夜窮魂趁夢還。
急雨
作者：呂南公
朝代：宋

急雨拋砂響，驚風伐鼓過。
漏從孤館永，愁入病身多。
輾轉思鄉井，依稀夢薜蘿。
得他莊叟罪，憂焰日焚和。
恩讎必報歌
作者：呂南公
朝代：宋

蘇相東歸施不妄，欒公得位言何壯。
恩讎必報真丈夫，不苟而已焉知餘。
浮生百歲飄風速，胡爲顧慕甘侵辱。
道之至實先吾身，紛紛毀譽何足聞。
惡客
作者：呂南公
朝代：宋

惡客無端捨舊山，坐令千慮險相關。
青燈白日貧兼病，聽著農桑更厚顔。
感懷奉呈純父
作者：呂南公
朝代：宋

去年三月出京關，汴水東奔不可寬。
今歲此時還逆旅，牡丹開盡未曾看。
春風祇管添鬚髮，世事爭來觸肺肝。
傳語百憂休恣橫，已因泉石著南冠。
慈濟塔
作者：呂南公
朝代：宋

僧說姦雄人，亦發歸依願。
秪今慈濟塔，乃自張崇建。
雲空土石乾，碑倒龜龍斷。
悠長香火事，豈以非夫賤。
憶亨甫
作者：呂南公
朝代：宋

詩老海上去，三年斷音塵。
初非乘桴行，正以廩食勤。
夢想不悟遠，聲容藐難親。
忍無一紙書，不寄故國人。
昨日見其子，來歸自東濱。
能言別後意，憔悴不可聞。
一被吏責繞，心腸載愁輪。
忘餐躡偷黨，閱月馳空村。
勞事欲歌詠，匆匆未成文。
遂於筆硯間，章句絕所陳。
亦復病肺渴，尋常廢清樽。
唯餘滿頷鬚，增進玉雪痕。
伊昔坐學舍，蕭條恨長貧。
題詩日數首，大醉必繼旬。
仰望官祿戶，謂如隔天雲。
豈思曳尾龜，勝却居檻猿。
不肯空谷卧，願爲監綬奔。
毫釐一失差，千里豈得論。
嗟我實蹇拙，平生畏侯門。
乃無詩老愁，何耻鳥獸羣。
憶西村
作者：呂南公
朝代：宋

東岡西下古墩頭，草木風烟事事幽。
畦壠彎環延果菜，笭箵參互獻魚鰍。
常開夜戶誇無寇，競撥香醅賀有秋。
願定此居猶未得，豈堪僥倖望公侯。
戲作數目詩
作者：呂南公
朝代：宋

一廛徒自受，想象聖人甿。
二耜慚沮溺，疲羸不善耕。
三時徒飽食，何力助戎兵。
四部雖該涉，心非太學生。
五噫聊慷慨，那復慕光榮。
六逸如堪繼，相邀且倒傾。
七弦休撫弄，里耳悅鏗轟。
八殺賓宜懼，過門豈敢迎。
九年儲莫望，吟醉但忘情。
十室論忠信，吾窮或有名。
戲題妙靈觀怪松
作者：呂南公
朝代：宋

二十年前看怒龍，鱗鬐半已召雷風。
至今未拂層霄去，可是懷文與我同。
戲題白鶴觀
作者：呂南公
朝代：宋

八月風高宇宙清，銀河秋浪到天聲。
門前合有仙槎過，會待參隨上玉京。
戲題白鶴觀
作者：呂南公
朝代：宋

遼海沈沈信息稀，蒼松枯盡草侵扉。
樓臺有字知年歲，城郭無人辨是非。
像座風輕蛛作網，醮壇春老蘚成圍。
道翁久蓄瑶琴意，莫爲閒名取次揮。
招豫亭飲
作者：呂南公
朝代：宋

愛酒不日醉，多爲病相妨。
饑虛或傷脾，飲過亦腐腸。
略困尚舉白，既頹方卧床。
沈迷劇淹旬，得疾豈可禳。
嘔泄憎膳食，乖慵豈冠裳。
愁醒甫旦朝，衰苶還慨慷。
已復念傾倒，咨呼問瓶缸。
妻兒惡吾貧，誡我以死亡。
載讀伯倫傳，懦𮕪更强梁。
與其憂百年，孰若夭醉鄉。
家釀苦屢竭，市沽乏錢囊。
進歌五柳陶，聊美天祿揚。
幸近豫亭叟，其人固同方。
有田百頃肥，秫稌歲益倉。
憐我數寂寞，招邀共深觴。
醒往酩酊歸，不悟日月長。
有或致酬酢，肴蔬雜矜張。
叟來坐酣酣，肯問味惡良。
我蹇嗜墳史，叟豪樂笙簧。
相殊不相關，對酌即兩忘。
如此粗適矣，誰猶辨低昂。
寧須賣菜傭，豈俟白面郎。
今日又得酒，忍爲獨沽嘗。
泔魚取芳鮮，煮狗到爛香。
及我未病困，𣂏斟足相當。
亟來勿踟躕，午影上北廊。
擬古·其三
作者：呂南公
朝代：宋

公孫昔放逐，牧羊滄海濱。
勉强聽鄉里，垂老西遊秦。
自顧未爲壯，徒爲久辛勤。
君子豈必隠，孔子皆旅人。
擬古·其二
作者：呂南公
朝代：宋

仲尼爲羣婢，一走四十年。
荀卿老不出，五十猶力田。
顧彼二夫子，豈其陷狂顛。
出處固無定，不失稱聖賢。
彼亦誠自信，誰能卹多言。
教學歎
作者：呂南公
朝代：宋

卑卑窮生無令圖，偶開濁眼窺字書。
村田子弟念筆札，邀請稟訪同師儒。
遠防鬭訟習詭訐，近就財利評侵漁。
行身便事世所幸，先王教道徒迂疏。
君不見官家設庠校，俊士羅冠裾。
亦工細麗苟榮祿，誰復高遠稽墳謨。
本期教學敦風俗，今如附子充饑腹。
新室
作者：呂南公
朝代：宋

爲姦只是疑王涉，至死何曾識杜吳。
四體早知成散漫，前年悔更染閒鬚。
日日
作者：呂南公
朝代：宋

日日聽鐃鼓，坊衢送死頻。
豈能悲此事，爭願作歸人。
邑屋兒孫衆，山墳草樹新。
去來應迭代，渠獨淚沾巾。
早穫
作者：呂南公
朝代：宋

溫風扇炎節，高壤見新稻。
蒼黄色猶雜，鎌擔力已到。
時當艱食久，不暇論贏耗。
奔奔竭頃畝，翕翕資釜竈。
蒸炊防碎折，焙煏取乾燥。
鄉鄰自齊同，早暮誰諷告。
老翁操匕筯，一食九嗟懊。
豈凶存後憂，飽飫偶今暴。
驕陽有炕暵，積雨或淹澇。
未是安眠人，兒童但嬉譟。
晚出壽春
作者：呂南公
朝代：宋

馬足遲遲破曉霜，朔風迎袖過川梁。
簾櫳幾處迷醒魄，烟靄滿空含曙光。
已是途程規進取，可能懷抱似鴻荒。
平沙莽莽兵戈地，却爲千秋起弔傷。
曉作
作者：呂南公
朝代：宋

雨惡天光淡，風高晚氣清。
四簷喧急溜，一枕厭寒聲。
世慮漫沉想，此心還不平。
搔撈下書榻，坐對紙窗明。
曉日
作者：呂南公
朝代：宋

曉日曈曈上紙窗，小爐文火近縑緗。
衝愁滿盞扶頭酒，笑殺醫師第一方。
曉過城隍街馬上看木芙蓉
作者：呂南公
朝代：宋

秋來風味苦闌珊，偶爲繁紅略據鞍。
何處更期征雁過，祗今聊作故人看。
三冬已至休爭氣，九月將殘未覺寒。
自有榮華趁時節，免將憔悴惜幽蘭。
曉陪內翰步至北園
作者：呂南公
朝代：宋

曉風吹雨北園開，追逐雙旌踏翠苔。
芍藥一欄霞上錦，嫩荷千片玉流盃。
多年架閣游春興，此日關防感物才。
花不能言草成恨，故應知我偶然來。
曉雨
作者：呂南公
朝代：宋

曉雨彭彭發舊泥，田家拆壁備朝炊。
無數星辰一輪月，夜來空似欲晴時。
書邊
作者：呂南公
朝代：宋

勞佚由來命不同，悠悠身事幾時窮。
學能愛日終無補，愁解迎春却有功。
千慮漫游言語外，寸心常在苦辛中。
故應樽酒憐顦顇，會借書邊醉頰紅。
書齋春日
作者：呂南公
朝代：宋

花困蜂鶑柳困風，年年春恨渺無窮。
已添病格憂詩債，未破愁城憶酒功。
日月正居勞苦上，山川長在夢魂中。
游鞍賞席今多少，想見濃陰替亂紅。
有懷溪齋奉寄微之
作者：呂南公
朝代：宋

溪光清媚四山稠，十五年前記薄遊。
茆屋讀書風滿座，野橋尋酒月當頭。
身名不分輕如夢，甲歷誰令過若流。
此地主人相問否，一廛今带百端憂。
有蟲
作者：呂南公
朝代：宋

堂陰闞曲沼，其浸可濫觴。
有蟲宅其間，游息能自將。
名號亂龜鼈，形軀亞蜣蜋。
何知一生微，頗以氣調張。
秋風七八月，泓浸稍減常。
低回尚飄然，未若謀穴藏。
十月水泉竭，泥沙暴枯霜。
迷迷舊坻堮，影迹類已藏。
延綿盈昃多，天雨斷霈霶。
皆言此蟲絕，軀殻應碎殭。
咨嗟亦含氣，所託異慨慷。
邇來節令改，泰卦直春陽。
甘霖一夕飛，灌注成濊汪。
凌晨沼面漲，蟲輩早奮揚。
上下逞風操，同形喜相望。
如知出處時，故以偪仄忘。
余嘗舍其側，終始得瞻相。
因思物理深，未易草草量。
江海非不大，其魚每屠傷。
此沼固褊淺，其蟲乃靈長。
浮生短與修，有命不可襄。
運數苟未盡，憂悲豈其戕。
安危與時俱，窮達須預防。
所以真至人，如往皆暇遑。
有見
作者：呂南公
朝代：宋

賣藥諸生體調狂，塵埃空助老來忙。
壺中自少閒天地，豈是今無費長房。
朝曦閣詩爲李道正賦
作者：呂南公
朝代：宋

道人開閣破東廂，慣看朝曦亦坐忘。
但見長時似車蓋，不知何處是扶桑。
雲歸後崦陰無迹，水過前渠響自忙。
雨露縱然能惡作，未妨微白到書床。
桐城與曾唐傑話別
作者：呂南公
朝代：宋

事物無窮世路長，人生聚散亦堪傷。
寒暄旦暮年年急，塵土風波處處忙。
我馬欲衝梁苑雪，君帆先犯楚天霜。
交情若是存悠久，定有音書入帝鄉。
梳頭見白髮
作者：呂南公
朝代：宋

未老先斑豈自由，可憐蒲柳易驚秋。
不緣遷染應非俗，若有梯媒必是愁。
老蝨縱嫌相間別，素絲何害共風流。
塵勞興味吾諳盡，肯似豪人諱白頭。
楊八送筍以四句謝之時在湖口
作者：呂南公
朝代：宋

殺却盧家十五龍，野人盤饌當時豐。
湖干少得中林味，此日鄉心轉不同。
楊朱
作者：呂南公
朝代：宋

戰國功名尺寸勞，先生持論異吾曹。
孟軻解辯承三聖，後世誰曾拔一毛。
橘林居士題載溪館壁
作者：呂南公
朝代：宋

雲凍月籠影，風生水澀寒。
故人真似雪，何必到門闌。
次韵彥臣感懷
作者：呂南公
朝代：宋

不得經綸輔太平，枉於天地荷生成。
少如賈誼頻垂涕，老似樊須請學耕。
醉舞或將猴共勢，饑吟時與蚓同聲。
若教眼底不識字，應已脫除窮困名。
次韵濟道見寄·其一
作者：呂南公
朝代：宋

君作王官傚衆儒，尚逢廊廟有爲初。
塵中白日雖牽逼，筆下清風肯破除。
欲去定成賢者隠，未歸嘗與俗流疏。
人生到處隨榮願，何必江湖勝漆沮。
次韵濟道見寄·其二
作者：呂南公
朝代：宋

追送城東但立談，當時惜別恨騑驂。
一封消息難頻到，千里傾思只坐諳。
知有才謀當奮發，豈於州縣却悲慚。
爲文尚喜多餘暇，寄我新詩似渭南。
次韵輝卿感春·其一
作者：呂南公
朝代：宋

日日春陰共慘然，愁懷不稱艷陽天。
已從魯酒迷醒枕，更向瑶琴怯武弦。
往事自驚千里夢，勝游誰犯五更烟。
因君解道花如錦，始爲芳菲憶去年。
次韵輝卿感春·其三
作者：呂南公
朝代：宋

聞說羣芳初滿園，未能尋賞恨參天。
風豪雨橫傷鶑蝶，酒冷詩荒負管弦。
屐齒有時臨蘚徑，馬頭何日破晴烟。
誰何贈我寬懷語，每道新年似舊年。
次韵輝卿感春·其二
作者：呂南公
朝代：宋

欲寫春愁上粉牋，只凝幽思恨遥天。
塵埃漫蠹霞書字，日月終虧錦瑟弦。
夜聽子規欹醉枕，曉看新燕立疏烟。
冷灰殘燭相遭慣，觸撥東風不記年。
次韵酬亨父見寄
作者：呂南公
朝代：宋

醉墨淋灕詩屢酬，浮蛆上下酒新篘。
人生有此自可樂，世事無窮何足憂。
端是覽輝同鸑鷟，不應專宿傚夫不。
嗟予久負思山興，空得公詩展復謳。
次韵酬朱推官
作者：呂南公
朝代：宋

上國輝光不許觀，故園岑寂且閒眠。
無心自可齊窮達，有口皆能論聖賢。
百本柔桑繞茅屋，一陂清水灌沙田。
餘生飽暖聊依此，豈有高風遠市廛。
次韵顯翁幽居即事
作者：呂南公
朝代：宋

文高只合論錢神，屈膝須防望貴塵。
軒冕未來應有命，丘園隨分亦安身。
山樵水釣心常逸，夜坐朝耕樂更均。
嗟我久懷農圃計，何時操耒即相親。
歲宴·其一
作者：呂南公
朝代：宋

歲宴仍遷徙，蕭然背客堂。
聽雞吹宿火，騎馬踏晨霜。
世味寧皆惡，吾生有底忙。
奴僮亦相笑，歸計只他鄉。
歲宴·其二
作者：呂南公
朝代：宋

歲宴知何事，低徊戀醉鄉。
衰殘三十老，岑寂五更長。
識字初無益，醫愁未有方。
一盃寅卯舉，天下又兼忘。
歲寒亭
作者：呂南公
朝代：宋

北風搔長林，萬葉各窮屈。
愛此清秀幹，高寒色如一。
雖無化石驗，自是後凋質。
歲除感舊
作者：呂南公
朝代：宋

舊德無路報，衰年又增多。
平生感激心，恐懼成蹉跎。
幽幽黄鍾原，總角便經過。
一飯倚從母，徘徊類媕婀。
學書隨羣童，讙叫抵雁鵝。
相逞知字畫，勇於渴尋河。
羞耻道趙壹，矜誇有甘羅。
豈云幼慇懃，乃取晚坎軻。
荏苒三十載，萬千窮祟魔。
舊遊不得尋，聽問徒悲歌。
秋霜壓芳蘭，豈復異徑莎。
願見故根畹，邈如隔岷峨。
老窮怯脂韋，趣尚近笠簑。
此恨長不沒，安能辨蒿峨。
永定東軒望浄土芭蕉
作者：呂南公
朝代：宋

高叢獵獵畫簷西，曾聽寒聲慘淡吹。
午枕有懷疏雨後，夜燈無語惡風時。
二年成別應多恨，此日凭高動所思。
人世不堪謀慮遠，眼前容易得傷悲。
池口阻風奉寄唐傑
作者：呂南公
朝代：宋

貴池亭下浪如山，觸撥愁根阻檝間。
眼爲故人成北望，夢知鄉路數東還。
此生太半淪憂患，萬事何時脫險艱。
不敢臨流更窺影，便疑秋鬢已斑斑。
池塘
作者：呂南公
朝代：宋

池塘春草夏仍多，更照層林發翠波。
到處風光長好在，座中愁客奈情何。
眼隨高鳥尋鄉思，手把閒書養睡魔。
誰使早蟬能觸撥，新聲來與斷腸和。
淵老
作者：呂南公
朝代：宋

淵老真高簡，能逃世外禪。
青山如故友，白髮任流年。
邛竹五六節，梵文三四編。
無人知此味，冷坐小窗前。
清明日再題高賦亭
作者：呂南公
朝代：宋

二年來作旅行人，節物相逢但感情。
彭蠡湖邊看競渡，摐陽山畔過清明。
游神杳默皆愁意，傾耳尋常得恨聲。
若有桑麻三畝地，肯將高跡學蓬萍。
渠中水
作者：呂南公
朝代：宋

咨爾渠中水，源流本何許。
特無停滀分，得此奔逝苦。
過村穢濯溉，合澗渾沙土。
還當歸海日，亦助雲濤巨。
渴虎
作者：呂南公
朝代：宋

九月十月霜漫漫，壙埌南野如羣邊。
東風已作凍未解，日月曉望皆璚田。
岡陵焦枯澗壑竭，草木性命俱沈綿。
彪家於時若爲處，掩擁敗葉方閒眠。
陽輝中天穴戶暖，起坐嘿毣喉方涎。
虛腸未充多譖士，怒掌久斂悲盜泉。
黄河泰山深且茂，恨不休止蘄安全。
熬然宅此取饑渴，焉用武勇聲名傳。
側聞近便長松塢，十頃池塘停滀古。
不勝積潤在鱗蟲，浩有餘波沾畎畝。
尾搖伊昔諱凶檻，腹滿願今同鼴鼠。
世間遇合無必然，平行靜視皎日前。
嗟來懇惻尚不就，避逐刺促渠爲賢。
主人若不開文籞，歸卧幽林待天雨。
濟道過飲偶成長句
作者：呂南公
朝代：宋

酤酒榷吏杓，買魚市兒籃。
雖非爛腸宴，亦知足一酣。
冬景忽卓午，晴雲喪曇曇。
室廬絕絲竹，文字入笑談。
以此稱出俗，相看庶無慚。
解衫掛前楹，豈問布與藍。
追講石陂會，秋霜正黄柑。
傅翁最後至，嘯詠能交參。
題詩廡東閣，醉卧堂西庵。
論子赴官職，可余老耕蠶。
俱爲樂榆枋，非傚谿壑貪。
摻袂歌慷慨，暌離各情含。
寄書建水涯，年歷滿四三。
不慮復見日，乃于郡樓南。
子爲赤髯叟，我有學語男。
問訊養生具，僅能無一簪。
固知寒儒分，未易過石甔。
棄置且勿道，行觴趣空壜。
將來難預期，既往已備諳。
聊盡酩酊興，安能每憂惔。
烏翩翩行
作者：呂南公
朝代：宋

烏翩翩，魚漉漉，陂湖漫漫浮窮肉。
貧民疫死屍且壞，冢兒忍看熏牆屋。
桐棺一寸無錢置，亦可躶埋難乞地。
繩攣簀載肩負𢱲，暮夜間關來此棄。
哀號數聲淚淋瀝，歸掩柴荆鄰寂寂。
官家政令如文王，日月不爲盆下光。
烟雨
作者：呂南公
朝代：宋

朝來烟雨重，天與平田接。
輕風更蕭蕭，清快繞我睫。
開扉覓高嶺，沒若隔世劫。
不見蒼翠顔，徘徊坐搘頰。
農夫一何樂，羣輩聚稠疊。
移秧塞塍圈，狼籍衣不攝。
諠闐交野語，蹲踞就晨饁。
臺笠映扉蓬，端能勝經笈。
人生慕溫飽，萬趣歸一愜。
何必少髭頦，區區羨長鬣。
吾村有荒圃，吾屋葺未輟。
早晚畫度全，方將事農業。
耕耘黨既入，歌笑聲可躡。
雖欲著新書，無妨理鍬鍤。
熙寧五年歸至舊山傷己感時作詩奉呈升卿黄丈·其一
作者：呂南公
朝代：宋

幾年奔走背農桑，半世歸來只感傷。
蛇足畫成曾失酒，古書看遍却亡羊。
一廛席屨何從受，三徑園廬已就荒。
猶頼比鄰賢父老，許同飛鸒賊餘糧。
熙寧五年歸至舊山傷己感時作詩奉呈升卿黄丈·其二
作者：呂南公
朝代：宋

彬樹湖前流水遠，石城街左亂山蒼。
灘深潭淺無由問，竹秀松枯不可常。
物理自應隨變動，道心聊欲寄存亡。
唯君坐占忘言境，珍重詩編與酒觴。
熙寧六年再至鄧氏北軒感而書壁
作者：呂南公
朝代：宋

窗扉暮闔曉還開，乞食寒儒去復來。
土木不妨人冷落，詩書能使客低徊。
言如鸚鵡今徒爾，宿似夫不亦得哉。
但識浮生皆寄託，莫從河漢論涓埃。
爲子舉杯酒
作者：呂南公
朝代：宋

爲子舉杯酒，軒然放吟聲。
豈無哀噫調，不盡幽鬰情。
念此高簡器，早爲貧緒縈。
迷陽乞衣食，拍拍歲月更。
人生負意氣，曷不懷光晶。
譬如堅貞松，豈爲霜霰生。
永慚苟活迹，胸府針芒并。
獨夜
作者：呂南公
朝代：宋

悠悠此世路，窘窘諸生業。
究竟非所宜，俱爲謬參涉。
三年就羈旅，萬事轉拘劫。
故山歸無月，獨夜夢黄葉。
獻翰林太守
作者：呂南公
朝代：宋

欲辭鈴閣重徘徊，世路無人計實材。
賓榻少因高士下，醴樽多向俗儒開。
孤蹤此日叨餘論，直筆他年倚上台。
召節不遲天陛遠，輟耕朝夕爲公來。
獻陳和叔內翰
作者：呂南公
朝代：宋

留滯周南事可嗟，東風三度見梅花。
巖廊未引經綸手，山國頻聽早晚衙。
酒爲憂民傾日月，詩從思退寫烟霞。
賓籌更有林中士，誰及船齋太守家。
理髮
作者：呂南公
朝代：宋

我髮日以少，我梳未嘗頻。
過旬一理之，每理愁欠伸。
壯長足癢屑，奔馳更埃塵。
搔爬不覺勞，垢結類組紃。
雖復强櫛沐，憚如負千鈞。
鉤牽就平直，流汗益苦辛。
當時結似拳，漸細傚梅榛。
懸知又十載，幾許及變銀。
萬物有盛衰，吾何爲喜嗔。
借令但兩鬢，豈害有冠巾。
人言髮既凋，乃稍異癡民。
題詩且自賀，漸係老成人。
留題羅漢院愚軒
作者：呂南公
朝代：宋

紛紛僞飾日，愚者乃賢歟。
好醜知誰論，文章亦漫書。
蟻來方棄智，匠去莫尋樗。
秪有閒風月，經過未忍疏。
疇昔
作者：呂南公
朝代：宋

疇昔林野居，布絮不粗完。
及爲羈旅人，被服乃綺紈。
何以出勝處，爲君究其端。
籬蘇不馥郁，傳自故老言。
魯邦無君子，子賤豈所倫。
東方足文史，得飽在長安。
蘇秦主父偃，亦各有後歎。
况乎今異古，而本無一廛。
自非稍激昂，何以脫饑寒。
辭鄉挈囊書，豈敢言王官。
苟免溝壑禍，微生已成全。
文章蓋有力，溫燠此其源。
遂離廝養科，首尾只十年。
篋衣亦何者，聊足覆衰殘。
有破得紉補，有新得縫刓。
因嗟爲短詩，所以記初難。
病起·其一
作者：呂南公
朝代：宋

病起興蕭蕭，餘魂次第招。
悽酸攻意氣，衰朽入風標。
納带驚腰緩，移梳恨髮凋。
何心希此世，只合順無聊。
病起·其二
作者：呂南公
朝代：宋

病起南榮下，初寒仰日溫。
坐頑知力困，視慢覺神昏。
避俗無長策，沉思到故園。
人生乃如此，微處共誰言。
登滕王閣
作者：呂南公
朝代：宋

韋君德政滿洪州，去後無人更講求。
帝子驕奢起高閣，到今連歲爲增修。
座中簫鼓來無定，檻外帆檣過不休。
惆悵幽懷誰與問，水長山遠總關愁。
百年
作者：呂南公
朝代：宋

百年長短有愁兼，世味如今豈足沾。
客路無聊貧苒苒，春風相值病厭厭。
辭章漫與前賢並，氣調終遭俗士嫌。
安得一廛閒散去，耕桑吟醉似陶潜。
真輝閣
作者：呂南公
朝代：宋

會得真時真亦空，光輝何足更流通。
勸師不用嚴標榜，瞀者逢燈與暗同。
石井大雨
作者：呂南公
朝代：宋

雲垂四山潑墨濃，風怒發屋茅遮空。
征人不安紙蓋下，猛雨迸射郵亭中。
廄兵色動牽馬出，惟恐摧壓傷儀同。
吾衣敝薄未免濕，今夜何處還張烘。
禰衡
作者：呂南公
朝代：宋

世亂無人及禰衡，眼看豺虎似蚊蠅。
喬玄荀彧皆儒雅，至死何曾曉愛憎。
秋堂
作者：呂南公
朝代：宋

秋堂燈燭夜輝輝，照我書邊淚濕衣。
何術更堪圖愜快，平生已是足乖違。
悠悠客路和愁往，杳杳青山借夢歸。
蟲響風鳴俱有恨，驚殘二十七年非。
秋色
作者：呂南公
朝代：宋

秋色今又動，凄然悟衰殘。
筠床讀書軒，一卧八九歎。
少壯非所惜，塵勞苦間關。
端爲智慮傾，得此悄悄顔。
筋骨衆疾劫，肺肝百憂攢。
還當節律遷，刺促驚痟酸。
夜眠却明燭，曉脾拒堅餐。
從文未終篇，腰脊益痹頑。
太息造物宰，勞余豈其偏。
寧分無窮悲，直窘有限年。
想彼向榮木，蕭森望雲端。
雖無癭蠹虧，久竟歸朽乾。
萬化有盡極，一身何足安。
方當委順之，不必專憒煩。
起坐仰星斗，環行繞簷欄。
西風穿我懷，肅若臨矛干。
世故屬無謂，悠悠諒何言。
唯應就枕時，曠蕩如山樊。
稚女
作者：呂南公
朝代：宋

衣無羅綺且貧清，口有詩書亦性靈。
論客鬚多如反寇，笑爺帽破似窮伶。
園中果熟心先動，案上盃傳眼更青。
釵擬荆枝裙擬布，暮年吾活正凋零。
窮鬼
作者：呂南公
朝代：宋

窮鬼斷去志，送之豈無文。
譬如衢路埃，屢歸已復新。
隨我三十載，間關不辭勤。
誘我上債臺，爲我擁愁根。
羈旅風雨夕，空廬冰雪晨。
贊成蹇拙謀，謹守冷靜門。
遇酒或略避，見錢輒生嗔。
亦憎富貴兒，永矢不失身。
昨者試羣士，閴亡忽連旬。
謂其捨我行，忍不許我聞。
乃復跳籬棘，譸張幻司閽。
吹沙衆官眼，使視玉爲珉。
詭計動有效，更誰評正真。
歸來只康然，知我恥奏論。
憶昔熙寧初，與子俱食貧。
相語厭此鬼，多方願崩分。
宗伯正憒惑，委其制風雲。
倉黄刖我足，置我寂寞濱。
子脫白布衣，鬼顔愁不欣。
自子有官守，辭鄉八青春。
坐想廩俸優，寧復鬼敢親。
今者枉書札，無財亦云云。
信哉此鬼多，不限吳楚閩。
陰靈雖叵測，要自有婚姻。
族黨各生子，子嬪又生孫。
宗支遶天下，焉往不見存。
子行改京官，途轍異凡民。
閨房漸珠翠，盤桉溢羶葷。
萬一鬼不喜，乖離在逡巡。
顧我慣與君，應來合朋羣。
益五以爲十，其徒日滋蕃。
吾文雖極高，鬼去無沿因。
立春雪凍有懷道先賢良展誦臘除見寄長篇輒反其韵爲詩奉寄
作者：呂南公
朝代：宋

先春一雪何易消，南山驟見青岧嶢。
餘寒忽作雨冰怪，似有陰沴相呼招。
第堂晨興乍出戶，畏冷須鬢不敢撩。
還歸書邊擁鑪坐，想像悠遠情慅忉。
念君幽懷繞嵩少，如鏡對物皎莫逃。
乘高北望三十六，只見衰朽連平皋。
心隨歸雁身欲去，又寫佳句傳鳴嗸。
縑圖遥遥郡閣迥，高詠盡日行周遭。
無人屬和卷自滿，蚊蚋詎可冠靈鼇。
自來耕野寄病叟，珠玉偶許麻囊韜。
空山寂歷時一諷，爽爽不覺驚骨毛。
當年只是說蘇李，後此豈復論劉曹。
嗟乎步武已誤高，蹄涔不錄滄海濤。
東風浩蕩官酎饒，不善酩酊虧二豪。
竹榻
作者：呂南公
朝代：宋

竹榻破壞久，隅稜類繩橋。
扶身輕坐之，不敢直我腰。
動小響已大，搘嚴勢仍搖。
鋪氈蔽其顔，倚以度晨宵。
醉卧稍安貼，如舟乍停橈。
愁醒輾轉多，似泛八月潮。
欲下必以緩，將登未嘗跳。
奴僮爲我憂，疑我或悵怊。
訝我合改置，我心豈其遥。
所嗟成與虧，本以材用招。
念此蒼翠幹，初非願枯焦。
唯難逃匠手，遂與歲月凋。
物固不求舊，人貧自無聊。
憐强棄其衰，此志亦已恌。
我有四壁宅，塵書映空瓢。
何嫌此榻存，且以異貴驕。
筍蕨
作者：呂南公
朝代：宋

筍蕨吾山味，風埃旅館心。
盃盤感時節，魂夢解參尋。
爛漫銷青紫，橫斜破玉金。
平生疏淡意，飽足望家林。
答內翰太中觀插稻見寄
作者：呂南公
朝代：宋

睡過春深一月餘，綠秧黄犢負村居。
東風似恨歸耕晚，故遣藜床日枕書。
答濟道
作者：呂南公
朝代：宋

外物不可必，一官非我心。
榮生在適分，素願乃山林。
知恩已三年，趣幕不覺深。
因君累幅書，更激浩歎音。
衮衮旦復暮，勞勞古猶今。
其誰有功名，不顧憂患侵。
富貴豈不欲，才力視所任。
長鯨舞天淵，寸鮒安牛涔。
性亦各得耳，何爲辨差參。
夫子方得路，未應棄光陰。
咨余厭卑摧，謀望止尺尋。
誓買五畝宅，歸休以浮沉。
耕漁入程途，文字亦所欽。
看子展雲翼，騰凌和薰琴。
還將草堂書，敵子朱與金。
答道先寄酒柴荆
作者：呂南公
朝代：宋

江州雙酎到籬東，快殺陶家寂寞翁。
田野放懷容易老，篇章寫意敢言工。
漸生耳外燻烘熱，轉覺盃間瀲灧空。
何必籃輿依五柳，久來身世醉鄉中。
答道先難交困新知二首·其一
作者：呂南公
朝代：宋

難交困新知，觸事得晚悔。
人方趨勢富，我獨居老大。
悠悠强衰顔，耿耿墮末界。
豈無相於迹，襟腑殊惡愛。
羞同復多嫌，樂與翻自壞。
譚高遞互笑，飲勇周旋怪。
嘉榮徒染濡，程孔肯傾蓋。
閉門當止矣，非敢事閒退。
答道先難交困新知二首·其二
作者：呂南公
朝代：宋

孤坐念平昔，悽然垂涕洟。
他鄉二十遊，故里四十歸。
父老略已盡，後來異襟期。
卑躬揖我進，反顧問我誰。
譬彼古器物，形模漫瑰奇。
堯冠落戰國，不貴理亦宜。
嘿塞習蹇吃，遲徊避橫飛。
秋風吹我鬚，蕭颯近素絲。
多感屬暮齒，難交困新知。
答陳公美
作者：呂南公
朝代：宋

少壯事已遠，舊文良可懷。
百年能幾何，十載不得偕。
念昔居鄉里，游處了無猜。
飲食不相捨，談笑久所陪。
拜君以爲兄，分密誰敢開。
齒髮俱未老，未至衰與頹。
我子在襁褓，君猶無嬰孩。
君後獨捨去，爲吏天一涯。
我又厭奔走，遠引不復來。
歲月杳難恃，區區老吾儕。
况從與君別，多事歲若排。
心力不能究，衰病侵筋骸。
二子皆已冠，如吾苦無才。
君亦已有嗣，眉目秀且佳。
人事知幾變，會合終不諧。
昨者本不出，豪傑苦見咍。
鬰鬰自不樂，誰爲予悲哀。
幡然感其說，東走凌巔崖。
不意君在此，得奉笑與詼。
君顔蔚如故，大噱飛塵灰。
我老應可怪，白髭生兩顋。
新句辱先贈，古詩許見推。
賢俊非獨少，故舊每所乖。
作詩報嘉貺，亦聊以相催。
粟熟二首·其一
作者：呂南公
朝代：宋

昨者小麥熟，野人稍相寬。
新粟今又黄，喜聞不青乾。
補助復幾許，久饑情所難。
譬如轍間魚，勺水亦暫安。
澤國農事苦，無功及丘樊。
方與三日晴，湖岸車已喧。
所以終歲勤，不能離薄田。
里豪多曠土，徒用養茅菅。
雖有願耕手，賦收重夷蠻。
秪今二種利，稀若管中斑。
偶穢可勸後，必荒誰繼前。
幸哉雨露仁，副此倚望歡。
粟熟二首·其二
作者：呂南公
朝代：宋

種田亦耕山，投隙若避毆。
辛勤望成熟，得慰饑歉口。
彼豪豈知苦，踞坐科秉籔。
憯刻以誅收，奇贏復何有。
尚喜不荒空，呼鄰買盃酒。
綠凈橋
作者：呂南公
朝代：宋

涵虛正深明，扶檻跨空闊。
共喜雲退避，更憎魚撥剌。
相從有文酒，讙快到夜月。
緘題道先詩句尚多未和酬者因書短律奉寄
作者：呂南公
朝代：宋

已作醉鄉貧戶限，更逢詩匠惡穿裁。
王弘一酎何曾送，崔立千篇不住來。
枕上精神難託夢，床頭卷軸易成堆。
賀蘭溪上如歸去，省得衰翁合勺才。
老樵
作者：呂南公
朝代：宋

何山老翁鬢垂雪，擔負樵蘇清曉發。
城門在望來路長，樵重身羸如跛鼈。
皮枯亦復汗淋瀝，步强遥聞氣嗚咽。
同行壯俊常後追，體倦心煩未容歇。
街東少年殊傲岸，和袖高扉厲聲喚。
低眉索價退聽言，移刻纔蒙酬與半。
納樵收直不敢緩，病婦倚門待朝爨。
聞仙都李道士下世·其一
作者：呂南公
朝代：宋

布褐毛冠七十秋，爲誰浮汎爲誰休。
但曾計日防三鬼，不慣携琴謁五侯。
詩卷在前聊養目，酒尊從此罷銷憂。
七星杉下朝曦閣，香火應教弟子修。
聞仙都李道士下世·其三
作者：呂南公
朝代：宋

九月霪霖穀欲登，稻芽連穗水漫塍。
無方解我心愁寂，更欲聞師近寢興。
紙尾忽傳成異物，棺中還恐已飛昇。
羲和睡熟泥塗惡，絮酒尋澆歎未能。
聞仙都李道士下世·其二
作者：呂南公
朝代：宋

長憶初能戴幅巾，仙都門外學游人。
科場未數金門賦，襟袖空餘紫陌塵。
平世選賢終法令，暮年如我但寒貧。
惟師不信文章誤，只道遭逢有屈伸。
聞唐彥君益作計相過先以此寄用前韵
作者：呂南公
朝代：宋

見說東征計决然，夢魂迎馬去翩翩。
遥憐迢遞荒村路，幸對溫和此日天。
意厚但青貧友眼，裝輕肯赤僕夫肩。
書編酒盞蒲團坐，預擬中宵未放眠。
至凌雲山却寄平仲
作者：呂南公
朝代：宋

建業歸來路二千，一舟輕借死梯緣。
貴池亭下風如鼓，采石江頭浪拍天。
險與陽侯成憤友，幸從魚腹脫腥涎。
只今親舊知憐否，尚有餘生亦偶然。
范十七司理見問歲除鰍蔬夜飲之約新春愆爽以八句答之
作者：呂南公
朝代：宋

田泥渙爛鰍懷子，圃壟肥腴菜長心。
僧鑊縱然忘忌諱，書刀何忍屢殘淫。
村漁不遜財難動，澍雨無端草易深。
拘束學官懶復懶，坐愁佳約未能尋。
茶鐺
作者：呂南公
朝代：宋

賓榻蕭蕭午戶開，松枝火盡半寒灰。
主人欲就遊仙夢，休願煎茶醒睡來。
莓莓原上田
作者：呂南公
朝代：宋

莓莓原上田，春至早已種。
墢墢樊間圃，蔬好亦培壅。
農家樂地利，倚此擬微俸。
依隨節序停，領略兒孫衆。
徒耕有讙語，各息無愁夢。
冷看里諸生，焦心望鄉貢。
蔡翁
作者：呂南公
朝代：宋

蔡翁高古士，終始素踐清。
曉然不欺心，可抵日月明。
二十弄賦筆，周流教諸生。
四十背辭場，歸來閉柴荆。
長子力近利，旨甘足謀營。
次男治詩書，庭戶弦歌聲。
居止在城邑，身如隠林坰。
舊交勢富門，十載不一登。
稼穡有凶稔，翁無田可耕。
閭閻多是非，翁耳不爲傾。
蕭條一畝宅，裕若據八紘。
書囊配酒樽，此外毫髮輕。
晚醉有癭枕，朝饑有藜羹。
未知窮與通，何者當達情。
維彼九章衮，煖外未覺榮。
維彼八味珍，飽來無足矜。
妻子亦垂白，息孫初習行。
讙愉同百年，世患安得攖。
嗟我稍濩落，晚能慕幽貞。
何由似吾翁，坦坦寄餘齡。
蘭溪驛
作者：呂南公
朝代：宋

驛亭何處近蘭溪，行盡蓮華日暮時。
春雨發香無分見，斷腸頻誦杜郎詩。
虎泉
作者：呂南公
朝代：宋

昔聞孤女子，遇虎斯泉側。
高僧爲追訶，弭耳不敢食。
歲月幾何時，稱談如宿夕。
故知事可傳，豈限涔泓窄。
虛假行
作者：呂南公
朝代：宋

虛假復虛假，名陶不知瓦。
養子役于人，不如生犬馬。
公私嚴忌諱，勢利關取捨。
奉生既疏違，喪死更苟且。
苴麻不敢服，桐竹何由把。
未得久哀呼，方當勤唯喏。
百年聞罔極，一瞬經廬下。
豈不近冠裳，驅牽到乖寡。
沾沾荷鋤子，言動只山野。
終制負凶縗，興辭淚如瀉。
諸儒論鄙俗，不若都人雅。
請問雨間民，誰爲稱情者。
蠅驥
作者：呂南公
朝代：宋

超超飛驥尾，獵獵蒼蠅翼。
託止如雅素，主之無避色。
相從輒騰蹋，穩望千里益。
朝芻雁田粟，夕飲龍淵液。
天山峻杳繚，過若影撩隙。
神官下旁闖，展折形歎惜。
爲言螴蜳類，命自臭穢得。
胡然謬携載，浼爾雲天骼。
是時决驟次，何莫懷辟易。
駸駸驊騮前，擬越窮髮北。
仙風響琳琅，忽遇九方伯。
殷勤致羈絆，審按題肉力。
咨嗟絕塵足，恨乏軼群德。
悲此中道驥，憤死秀岡側。
蒼蠅試回首，海霧光圛圛。
進途當此窮，退路安可識。
寄聲人間世，遠致毋近測。
棲翔度材分，勿妄希彩色。
永鑒蠅驥窮，無妨每相擇。
衰病
作者：呂南公
朝代：宋

衰病相侵卑，勞生得意遲。
兩腓初瘦後，左耳半聾時。
已取世上苦，强將天下知。
只宜收散質，偷惰學支離。
西村
作者：呂南公
朝代：宋

東村豈不佳，南村自清幽。
北村亦可居，俗悍不易投。
維此兌嶺曲，陂陀遶川流。
桑麻有青園，耕稼有綠疇。
雲峰十里外，足舉曠望頭。
本無車馬喧，豈有聲利愁。
伊我先君子，故家待增修。
還當起楹簷，此志敢不求。
開闢三處徑，疏通四前溝。
有軒列琴書，有室貯鋤耰。
壓麴擬長醉，藏芻待肥牛。
超然了餘生，不問萬戶侯。
我策久已决，我身强悠悠。
安能荷篠翁，不以意相收。
西風
作者：呂南公
朝代：宋

西風一夜颼颼動，冷觸病身增疾痛。
卧聽促織不成眠，起望明星還內訟。
十年客路過秋色，五畝故園停歲種。
學如觀海祗自奇，文似屠龍竟誰用。
情知至足在飽煖，何事低心隨薦貢。
桀溺從初豈有官，接輿却是能歌鳳。
今雖未借邯鄲枕，昔曾屢歎南柯夢。
哿矣歸哉有近期，會將物我分輕重。
覆船山
作者：呂南公
朝代：宋

山似舟航壓衆坡，靜爲平地動爲波。
桅檣不藉瞻烏首，爭奈風帆百尺何。
覆船山
作者：呂南公
朝代：宋

峨峨覆船山，特起秀蟠勃。
當前百十里，已見青突兀。
行瞻漸詳諦，依約認毫忽。
西峰自排列，儼若魁健卒。
羣阜復東迴，欽如搢珪笏。
橫岡挺戈劍，堅重不可杌。
峻嶺擾騧驪，豪雄欲相揬。
或寬侔放蕩，或迫類{甚乍}{甚卒}。
或象喜紆餘，或同怒詬咄。
林高盛巾幗，畬破露鬝禿。
有險狀饑癯，有坌似壯腯。
偉哉形態衆，盡敘難以猝。
憶隨遊覽後，深入禪宅窟。
樵徑坦復崎，遥村現還沒。
是時五月晦，寒氣尚切骨。
汲泉煮茶雲，石鼎沸鬻雪。
夜垂紙帳卧，疑近鬼窸窣。
曉引杖屨行，巖巒徧緣踤。
幽坡獸跳𮛬，佳樹鳥咽嗢。
飛瀑下層崖，鏗清斷污淈。
分流浹田壤，千里利耕搰。
愛此爽洒都，擬詠屢蹇訥。
何由結廬舍，靜取蔬茹捽。
夢想空洞靈，孤雲動飆𩖨。
見廣度院紫荆一株先開
作者：呂南公
朝代：宋

滿樹新英待發時，東風先動向陽枝。
同根若是生疑怪，爲道開遲謝亦遲。
詠榴花
作者：呂南公
朝代：宋

敷敷英乍含，春盡葉已碧。
垂垂實稍殘，秋晚花尚拆。
鮮妍誰造化，遲暮我彩色。
方託晨露滋，何知早霜烈。
天時豈顧望，生理自溢逼。
根柢或未衰，芳葩肯無益。
徐孃老情重，武后善塗澤。
所美出虛疏，其殃乃窮極。
參差共沖氣，窈窕負靈識。
草木可毋譏，吾傷在人德。
詠白髮·其一
作者：呂南公
朝代：宋

人言華髮是愁功，不分悲傷得老翁。
亦有不愁頭自白，可憐功過略相同。
詠白髮·其二
作者：呂南公
朝代：宋

已任蕭衰潜似雪，何須輕脫便隨梳。
不及窮愁索長遠，一生相逐未相疏。
謝鄰翁
作者：呂南公
朝代：宋

窮秋我何事，歲計聊支準。
割稻三萬斤，栽松二千本。
辛勤完廩庾，顛倒糞畦畛。
爲有空腹憂，能忘此時謹。
菘肥競垂陰，稻美方聯稛。
自喜在丘園，年衰且優穩。
天功偶不助，人力翻爲窘。
彌月雨連淫，交冬霜不隕。
蔬長煮有綫，穀濕舂多粉。
厚望乃無聊，蕭如被宮臏。
今朝二十九，看歷驚秋盡。
去臘都幾何，陽烏尚高隠。
鄰翁巧譚話，念我頻嗟憤。
杖插肯經過，單辭稍牽引。
上論穹昊意，窅嘿難裁忖。
下說倚伏端，回環恒切近。
熙寧大丞相，周孔登台衮。
手運道德樞，生靈藉鍼診。
勞神十五載，坐許無遺恨。
歸卧睫未交，紛紜見矛盾。
推稱忽排毀，歌詠俄咍哂。
藹藹攀附人，層霄墮污溷。
前愚初是智，昔禹今成鯀。
譬彼羹涴衣，倉黄可潄抆。
問君官際會，何似農藨蔉。
而以望小乖，便同身大疢。
飄風將暴雨，自古稱豪敏。
邂逅不崇朝，誰嫌類榮槿。
羲和與青女，會見驅輈軫。
晝煖夜嚴凝，安知不相趁。
低徊向翁謝，老語真明允。
慚愧失路賢，吾貧固當忍。
讀文塚銘
作者：呂南公
朝代：宋

長沙進士何襟靈，辭源浩瀚如翻傾。
十五年間聚文藁，得三千紙封爲塋。
自憐意氣頗足惜，題作文塚仍鑱銘。
富哉言章有如此，恨不盡見空傳名。
吾聞人文乃儒效，用之佐治王化成。
五帝三王實推濟，孔孟憂世存書經。
真儒不作世已異，文士所說非所行。
趨時治己兩不振，奮筆多是圖生榮。
唐文舊錄二萬卷，于今大半歸漂零。
昌黎河東幸存顯，自外寸片誰與稱。
故知辭藻貴遭遇，身後紙札皆勞形。
當年不用更埋聚，傷嗟此似秦儒坑。
讀東方朔傳
作者：呂南公
朝代：宋

武皇肆荒惑，公卿噤忠齦。
先生有直舌，談笑開吾君。
董偃不敢怨，壽王誰與伸。
堂堂補衮心，不厭犯怒頻。
豈不顧仕養，崇卑位泥雲。
耻同高論儒，瑟縮憂烹焚。
賢人事昏主，獻替視所因。
不爾朝野間，誰非愛其身。
彼哉下世士，所見異吾聞。
醜謬無不爲，乃思謗遺塵。
國風歌善戲，孔聖許狂人。
何嫌班孟堅，區區記餘芬。
讀白司馬江州詩
作者：呂南公
朝代：宋

四年司馬滯江邊，几杖茅堂自說閑。
倘使金鑾不遷謫，知君未暇愛廬山。
豫章城
作者：呂南公
朝代：宋

西山東下古池隍，增飾依稀問晚唐。
平世但嚴民筦鑰，亂時曾是賊金湯。
春歸舊堞多芳草，鳥聚荒陴正夕陽。
也欲登臨賦風物，自憐才筆厭憂傷。
貧婦歎
作者：呂南公
朝代：宋

昨日良人死窮獨，糧空子幼身自哭。
賣衣葬罷急謀嫁，富翁立待封居屋。
夫妻寒賤恩亦深，縗麻終制非無心。
饑腸雷鳴無可奈，禮法雖存何足頼。
賣帚翁
作者：呂南公
朝代：宋

霜日倒芒梢，{篦刂}筠勞束勒。
斷送山野村，參陪塵土役。
價卑徒易售，用貴安可得。
人間糞穢日以多，翁負帚禿當奈何。
贈亨父次溫伯韵
作者：呂南公
朝代：宋

老未上青雲，誰論德行純。
有名傳郡國，無食給冬春。
慣見官徵債，多應鬼笑貧。
豈能逃俗口，坐作解嘲人。
贈叔憲
作者：呂南公
朝代：宋

軒昂不肯事雕鎪，放却名韁已十秋。
舉世有爲皆負累，百年無悶更何求。
長驅好意歸吟筆，笑領真風貯酒甌。
嫌我生涯非濩落，紙編寒夜困燈油。
贈王九
作者：呂南公
朝代：宋

李杜是非張相國，曹劉忌憚呂將軍。
異時各有凌人氣，此日何妨負我文。
議諭當如山頂石，光榮會似雨餘雲。
恨君不悔邯鄲步，希世功夫枉十分。
贈白
作者：呂南公
朝代：宋

成童即學佛，五十始披緇。
去髮有先後，悟空無速遲。
游雲經過雨，淙瀑到清漪。
此意分明否，人間不可思。
足疾
作者：呂南公
朝代：宋

足疾在中年，蕭衰只自憐。
徐行如敬長，頑坐似逃禪。
欲適求新履，相忘任故韉。
思山徒有興，登頓豈能前。
送人遊邊二首·其一
作者：呂南公
朝代：宋

六月洮河上，驚飈雹似拳。
遊人方仗策，元帥已開邊。
京觀酋豪肉，軍儲府藏錢。
參謀如有取，常武在周篇。
送人遊邊二首·其二
作者：呂南公
朝代：宋

我愛王忠嗣，兵威萬里橫。
只知精士馬，不忍幸功名。
四印無矜色，三邊有肅聲。
未知誰願此，徒用送君行。
送何齋郎赴選
作者：呂南公
朝代：宋

書堂四顧皆蒼山，禽魚樹石烟雲間。
紙編屢絕筆屢{髟/聞}，十載一瞬忘青綸。
誰令忽憶南薰關，盡箠打馬鳴鑣鐶。
春風桃李紛妖嫺，辭家大笑涕不潸。
由來磊落羞窮跧，下位亦足惠寡鰥。
乘田委吏不敢閒，以日自愛維孔顔。
當今俊傑登朝班，拔擢杞梓披榛菅。
君能忼慨露豹斑，豈比嘿嘿貪食孱。
果哉往矣步勿䟂，仕以行義賢可攀。
僕姑百中初滿彎，書堂靜坐尻狂癲。
送傅亨父
作者：呂南公
朝代：宋

相公坐東府，簡拔無留才。
賢良得帥權，志與馮趙偕。
以策屈羣力，勃如飛蚊來。
河湟多新田，隴渭少驚埃。
壯矣功利舉，趣時各賢哉。
誰言夫子喙，不在此日開。
手把經綸書，想望黄金臺。
相期衢道亨，紙墨皆雲雷。
臘雪拍馬睫，朔風穿僕懷。
雖云行路難，足免壯士哀。
去去合利見，少微近三台。
得志亦遄歸，我有賀酒盃。
送傅濟道之漳浦尉
作者：呂南公
朝代：宋

河梁東度送征鞭，屈指閩荒路二千。
難向解携無一語，再思重見尚三年。
高堂上壽今誰及，白屋青衫合自憐。
努力官箴莫輕墮，清時無善不登延。
送劉賢甫之餘干尉
作者：呂南公
朝代：宋

太學諸生初入官，綠衣新尉古餘干。
科場得志已容易，下邑徒勞不足難。
萑澤察姦行繚繞，缿廳參論坐盤桓。
羽儀更養文章去，他日雲天見孔鸞。
送及之丞公
作者：呂南公
朝代：宋

先朝賢御史，風彩九州欽。
嗣子傳家法，孤芳映士林。
忠良常在我，便佞不關心。
得慶宜蒙福，時清豈陸沉。
送唐傑重過金陵
作者：呂南公
朝代：宋

金陵春水解歸舟，重到金陵恰仲秋。
世路已銜奔走恨，風光更引別離愁。
支持事變何由辦，歎息安閒不易求。
衹有北山長好在，爲余頻上冶城頭。
送子發赴江州司理
作者：呂南公
朝代：宋

湓江湛湛照闉闍，廬岳蟠蟠蔭郭郛。
此地一官雖鬰屈，異人當日亦踟躕。
元規樓下隨紅旆，居易祠前看白鬚。
才調似君真不薄，有詩無吝寄雲夫。
送張司理
作者：呂南公
朝代：宋

三年頻說獄空虛，歎息賢才治有餘。
曉踏府塵鈴窅眇，夜吟庭月樹扶疏。
尚微官職人皆有，已大精神衆不如。
努力無忘建功業，禿毫他日爲君書。
遊子篇
作者：呂南公
朝代：宋

遊子朱門兒，行樂畏不足。
遐方寒苦士，自贊乞隨逐。
朝馳錦韉末，夕讌鳳屏曲。
雄豪棄殘賸，聲色化耳目。
來時布素衣，羞耻見羅縠。
幾許膏粱味，嗜好諱水菽。
勞勞車馬塵，苒苒歲月速。
家書懶拆封，舊業廢編牘。
間嘗夢故國，驚覺如被辱。
安知愜快餘，窮愁入皮肉。
趨承偶踰節，况味稍𨃪跼。
長年倚恩輝，積漸致輕凟。
因逢故人語，始歎誤程躅。
都城名利場，豈不多所欲。
從前入關客，無慮共貧毒。
商鄽聚珍貲，科舉仰廩祿。
神乎奪我魄，而獨迷所屬。
何人不謀身，計慮自不淑。
寄聲風塵子，哀恨吾已酷。
當知帝里游，有禍亦有福。
過列岫軒輒題小詩
作者：呂南公
朝代：宋

檻前清沼一奩披，牆外橫山百馬肥。
長使座中知爽氣，豈煩天際問脩眉。
留賓出酒人皆喜，不語看雲衆未知。
饒借俗儒譚爾雅，主公偏重謝家詩。
過巫師步
作者：呂南公
朝代：宋

還過巫師步，竚立想平昔。
不見舊門閭，蒼蒼但榛棘。
當時修竹圃，十里認濃碧。
佳樹鬰瓏璁，高能百餘尺。
連甍覆多瓦，厚塹疊堅甓。
生計具安恬，鄰人總驩適。
非無四時樂，乃預五等籍。
不知九載間，剗滅自誰力。
或尤近川水，川水豈其蹙。
隄岸盡民廬，何斯最崩析。
有疑沿鬼道，浮誕致淫慝。
僻術固欺人，窮祆蓋傷德。
不然當合會，大數名終極。
幽玄竟難量，理意浪參測。
憶初羈角歲，文字未深識。
此地事遨嬉，隨羣慣經歷。
波瀾澆暑汗，略彴騁霜屐。
逗曉集圍魚，連宵按傳覡。
走聽鐃鼓動，就視符籙敕。
座軋歌神兒，盤分受釐食。
中家餽牲果，豪屋送金帛。
弟子爭聚藏，巫師坐欣懌。
顧余方𦕈弱，比衆似岐嶷。
撫省更呼留，慇懃賜遮扼。
持盃勸醇酒，引堮指香臘。
牽袖索吟哦，嗟天賞英特。
其將雪侵鬢，見慶雲路翼。
童稚喜矜稱，徘徊重低嘿。
豈圖專轗軻，所望壹差忒。
荏苒至巾冠，奔馳爲甔石。
光陰與愁度，肝膽遭事役。
文藻漫雄渾，途程轉迤塞。
翦翎看遠舉，蹀足羨橫擊。
何以副鄉評，徒能冠經席。
虛聲漸凌厲，謗口遂壓積。
辭山寄他州，封紙問故國。
驚心存沒異，刺耳榮謝亟。
偶爾跨歸鞍，蕭然又行客。
凄凉到今日，憔悴對遺迹。
磵影冷茫茫，塍泥新拍拍。
春風吹駘蕩，夜月照岑寂。
曾是禍福場，翻爲馬牛陌。
誰能逃死喪，乃獨久酸惻。
無處瀝餘觴，空思詠漸麥。
人間屢興廢，世路真阻阨。
愜快一難逢，睽違千易得。
布衣甘我老，耕耒非上逼。
飽煖即逍遥，功名可拋擲。
雖慚巫師語，且免荷篠責。
自作好詩書，寧須位侯伯。
過憂劫嶺
作者：呂南公
朝代：宋

强步已半日，前岡更悠悠。
下如趨龍宮，上若登雲樓。
不見人舍宅，但聞鳥喧啾。
我行只空囊，盜劫誰知憂。
過武陵翁題其屋壁·其一
作者：呂南公
朝代：宋

十年騎馬走紅塵，非敢求爲富貴人。
只願似他龔處士，不餘不欠一閒身。
過武陵翁題其屋壁·其二
作者：呂南公
朝代：宋

綠竹林邊白髮翁，面顔猶似壯時紅。
朝來賣藥錢多少，又閃閒愁入醉中。
過洪州
作者：呂南公
朝代：宋

未定榮華與退休，三年四度過洪州。
紅塵白日知何得，西去東歸不自由。
一带好山誰舊隠，百端閒事我新憂。
可能石馬亭邊路，見客區區到白頭。
過游源驛
作者：呂南公
朝代：宋

游源驛裏壁間詩，去歲經過一覽時。
客子面皮真鐵鑄，閒人公論是靈旂。
有誰謔浪慵開口，只我哀憐爲斂眉。
多謝縣侯新蕩滌，從今莫恨放行遲。
過湖口
作者：呂南公
朝代：宋

野客西來意緒勞，爲停征棹到亭皋。
湖山氣象皆清曠，名利襟懷自鬰陶。
曉市魚多腥萬鼻，晚波風健趁千艘。
高情未有分張處，愁誦山移一兩遭。
過界山館
作者：呂南公
朝代：宋

界山館下平街路，行客無窮朝接暮。
十年二十四迴過，每覺人烟不如故。
初尋此地謁高士，廛里讙愉忘迫遽。
固嫌餓子辱閭閻，乃有善人尸管庫。
歌聲酒氣等閒滿，魚尾彘肩容易具。
半無賓客味羣書，盈耳只聞論富庶。
一來奔走繞淮汴，高士亦趨城市去。
南蹄北轍不可留，雖有暫經難久住。
前冬適自故園出，忽見瘡痍變其處。
豈能糠粃保黄台，乃忍溝渠疊童孺。
官條既改驛亭破，儒者不存書屋蠹。
蕭然巷陌但荒埃，聽說流亡不知數。
昨朝又自劍池返，遭值故人車馬駐。
相看問訊十年間，涕淚沾襟如水注。
當時飽腹今半殍，近歲朱顔多已腐。
一盃雖舉屢噫鳴，永夜不眠猶恟懼。
哀哉天運不易識，安得各齊金石固。
凌晨復過高士門，迴首荆榛带霜露。
過聶彥倫故宅
作者：呂南公
朝代：宋

彥倫門外舊城牆，雉堞崩銷草木荒。
人物已成塵土去，風烟猶與歲時長。
綠衫科第何曾貴，白髮詩書不可常。
平昔往還吾亦預，經過此日倍凄凉。
過莊子祠堂
作者：呂南公
朝代：宋

客過蒙城日欲曛，更尋祠館拜遺真。
文章昔已悲衰世，香火今誰望俗人。
諸子異端爭土苴，千秋餘亂見緣因。
祗應叔夜輕狂輩，未是先生入室賓。
過虎林渡
作者：呂南公
朝代：宋

淮南行盡到江南，野渡風高送晚帆。
五五長亭莫迴首，向來窮淚已盈衫。
過辭歸嶺
作者：呂南公
朝代：宋

老翁愛園廬，未省越鄰塢。
婚姻挽他鄉，送客犯脩阻。
委蛇上高嶺，四顧異吾土。
相揖遽辭歸，驚如避豺虎。
漂浮千世下，出意能近古。
游子笑安居，相傳入名譜。
黄塵壓碎石，歲月知何許。
但有鬰蒼松，亭亭待斤斧。
秋風吹我馬，路向此山取。
因名重徘徊，不獨行役苦。
道傍見乞士捕蝨
作者：呂南公
朝代：宋

夕陽拂西岡，黄淡映古道。
晚風吹高林，病葉落如掃。
饑人瘦於繖，俛默坐沙草。
扶危猶强興，力備輒反倒。
還持藍縷縫，委曲捕蝨蚤。
視荒數抽空，殺緩或失腦。
悠然不能罷，似欲銳鈎考。
寧思百骸間，羣蟻即入保。
傍行笑相顧，慧悟信難早。
噆傷乃知嫌，餒死豈謂好。
方爲大銷滅，而畏小苦惱。
何有就薪蒸，先愁稍枯槁。
衣青嗔駡賤，髮白諱呼老。
與爾不同年，誰能共懷抱。
道先游仙都至李尊師故居見余早歲題贈拙句存於屋壁輒寄四韵重相歎賞謹有賡酬
作者：呂南公
朝代：宋

仙李枝條萬國分，隴西舊望道家孫。
曾經二十載還往，忽過七千餘曉昏。
人落九泉無可奈，詩存古壁更休論。
困窮辭氣君偏愛，太息南征返北轅。
道先賢良以其到郡未及相見遽寄四韵謹以酬之
作者：呂南公
朝代：宋

山人還是入闉闍，自笑窮心失本初。
鄭相舊憐窮禦寇，秦王新伏勇相如。
衣裘破敝身謀拙，齒髮凋殘世味疏。
人正棄捐吾獨取，似君風誼更誰歟。
道先賢良以南公出山愆期示詩見促謹依來韵奉答
作者：呂南公
朝代：宋

爲農豈非天，歸計恨不早。
業已入犁鋤，謀惟在粱稻。
春霜久不解，乾渴滿耕隩。
布穀彼何心，聲聲似相報。
不知蘭臺聚，安用樊間老。
定許叩鈴齋，柴居就長道。
道先賢良寄示長篇輒此酬和略希一笑
作者：呂南公
朝代：宋

閉門却埽未足高，遇酒輒醉豈其豪。
窮山終歲擁書坐，澗谷曷日興雲濤。
浮沉非工俗子惡，只與筆硯爲朋曹。
流年侵尋路婉娩，鏡裏已復驚蒼毛。
作爲文章世不用，似對婦女論鈐韜。
欲陳肝膽自薦進，恐類衆蟻觀連鼇。
嘗聞聲氣有求應，此日寂寞誰相遭。
當歌無和亦已矣，豈意或有憐悲嗸。
陳侯嵩丘降靈士，傳世事業師夔皋。
有官未得斷國論，昭代尚把浮名逃。
陔蘭芳香月桂老，靜卧感古成憂忉。
題詩遠寄巧及我，稍比陳敵輕兵撩。
龐涓疏軟孫臏銳，勝負不待明占招。
惟當釋耒往共飲，不必皎潔分桀堯。
道卿上人新作塔亭准擬壽終乞余題詩
作者：呂南公
朝代：宋

道人八十轉康寧，却傚浮屠起竁亭。
日月無窮終繫數，乾坤有壞亦因形。
未張雲鶴蕭蕭影，先養松楸鬰鬰青。
究竟會應逢逸少，爲師重勒雁門銘。
遲晚行
作者：呂南公
朝代：宋

少年踴躍希卿宰，遲晚徒思老江海。
吾道淹衰髮漸凋，壯圖銷鑠田今買。
文苑鋒鋩稍收戢，醉鄉朋舊多携解。
唯有憤世嫉邪心，自計終天不能改。
鄧夫子
作者：呂南公
朝代：宋

吾交鄧夫子，富有免俗氣。
包含吉人道，混協時輩事。
讀書三十年，恬寞無所嗜。
物古少明眼，聲希難側耳。
自同崑岡石，堅厚保英粹。
不畏埃𡏖染，非求霖露漬。
幽姿審如此，鎸錯安得致。
余生尠諧合，幸此蒙羼厠。
上嶽眺高遠，趨濤玩滂濞。
由來魏王瓠，不在惠施棄。
鄰老·其一
作者：呂南公
朝代：宋

鄰老今亡矣，誰猶辨短長。
隙駒沈迅影，石火掩孤光。
錯寞悲新事，淒迷想舊狂。
朔風原上草，歸夢見松霜。
鄰老·其二
作者：呂南公
朝代：宋

氣槩平生事，耝耰滯故林。
得無尊道性，長有貴儒心。
躁暴村田酒，粗疏欵乃吟。
暮年乖此約，誰使永差參。
酒客
作者：呂南公
朝代：宋

酒客胸襟亦自賢，平生不斷醉因緣。
望見青帘涎已活，誰能顧惜杖頭錢。
酬何威中
作者：呂南公
朝代：宋

十年經畫鑿坏逃，只爲乖違不爲高。
盡力未能成飽煖，致身那解立勳勞。
已從酒盞忘千慮，羞看貪人校一毛。
游舊惟君尚相記，每將新句訪耕皋。
酬次道京還見寄詩二首·其一
作者：呂南公
朝代：宋

會得吾生只汎浮，莫將耕釣異公侯。
文章高去乃青史，富貴極來皆白頭。
至樂如今惟强飲，最賢從古是無求。
荷源磜上楓林葉，又過元豐第六秋。
酬次道京還見寄詩二首·其二
作者：呂南公
朝代：宋

平昔賢他馬少游，有官何必至封侯。
天如大雨當揮手，命合高眠亦到頭。
幽澗魚肥堪煮炙，豐年酒賤易追求。
恨君門館無酣伴，枉共癡兒對一秋。
酬西閣書事
作者：呂南公
朝代：宋

西山閣上綵衣人，過得三冬似九春。
長恨作詩無客和，更緣中酒被妻嗔。
有官未入功名境，多暇仍思寂寞濱。
文雅一時傳萬世，却應能此是榮親。
重遊松溪偶題八句示升卿
作者：呂南公
朝代：宋

七年前已到松溪，不慮重經有此時。
寒苦慣爲窮進士，清高長羨病禪師。
雲山契分輸今日，香火因緣歎夙期。
庭栢森森秋實在，向來塵想誤多疑。
重過福興院·其一
作者：呂南公
朝代：宋

重過山寺借床眠，屈指前遊已七年。
文字轉工身轉困，被僧相問却悽然。
重過福興院·其二
作者：呂南公
朝代：宋

乞錢謀食總悠悠，兩事平生話亦羞。
何意茂林脩竹下，今年還得一迴遊。
野客
作者：呂南公
朝代：宋

野客來過洞府門，天風吹斷去時魂。
得歸應被鄉人笑，衣上雲霞有異痕。
野翠堂
作者：呂南公
朝代：宋

重城似郊坰，接眼盡蒼翠。
無復見枯疏，共疑春每至。
丘樊豈少此，野叟不自貴。
野菜
作者：呂南公
朝代：宋

采采新英出遠岡，生香不斷冷垂漿。
地神手老皮先紫，山鬼腸饑色更蒼。
野饌自宜清品味，世情誰識淡馨香。
舊林春草盤飧慣，憶共鄰翁踞坐嘗。
金秀才歸
作者：呂南公
朝代：宋

書來動鄉思，歸興偶幡然。
故國輕一別，綵衣閒八年。
星霜親鬢上，文字客燈前。
此意終難詰，西風滿耳蟬。
金陵寄示亨父
作者：呂南公
朝代：宋

東游西上但差參，寒餓催軀失本心。
多難有言悲運命，厭貧無意惜光陰。
窮通未定功名主，疾病能將少壯侵。
故國漁樵應可入，寄聲先爲問雲林。
金陵遞中示到亨父老丈去年秋初見寄詩書捧詠無窮之意不勝私感因成四韵奉呈
作者：呂南公
朝代：宋

郵籤初發去年書，嘆息貧窮未破除。
乞食君方如檻虎，賊糧我亦似卑居。
有求自恨傷生酷，多難誰能慮事疏。
同病相憂古來語，此情今日好欷歔。
鍾南平祠像
作者：呂南公
朝代：宋

天祿空虛土運崩，匹夫徒手起欃槍。
還將有限驍雄力，換得無窮跋扈名。
已是用心貪禍亂，尚何顔面見昇平。
丹青此日凝埃色，尚似憂慚問罪兵。
鏡鑷
作者：呂南公
朝代：宋

鏡鑷亦何功，鏗鏗漫從事。
助人飾形骸，初若逞意思。
須毛何足簡，塵垢何足薙。
端爲兒女懷，豐靚以言貴。
余家在農畝，耘耔當傳世。
朝犁泥糊糊，暮耨草翳翳。
風搔日暴炙，姿狀難娬媚。
百年寄託身，顛倒皆順利。
顔紅黑何害，髮黑白亦是。
誰能妄去取，屑屑論姿致。
深村擬三逕，歲月治去計。
带經以隨牛，鏡鑷成相棄。
關關春樹鶑
作者：呂南公
朝代：宋

關關春樹鶑，晨哢不知久。
似欣融和景，樂得飛鳴友。
可憐天性喜朋類，肯念同羣雜譽咎。
年年日暖風暄時，園林無處無芳菲。
高翔俛啄足自適，焉用戚促勤追隨。
君不見花間柳下紛紜後，擘彈揮丸少年手。
蒙籠枝上驚急來，不及吚嚶已分首。
世間利害難預期，尠少德義多姦欺。
雁奴傷損雉媒飽，儕輩豈不交傾危。
古人惡熱曾吹虀，莫近王丹墓畔啼。
陪道先兄游麻源輒賦二小詩·其一
作者：呂南公
朝代：宋

借得籃輿便出城，山光門外望西行。
昨宵偶雨路塵少，今日好風林靄輕。
有竹人家庭院秀，避騶樵客面顔生。
溪田橋北駝鞍嶺，猶記當年志未平。
陪道先兄游麻源輒賦二小詩·其二
作者：呂南公
朝代：宋

十五年前膽氣麤，擬將文字換金珠。
科場委頓成何事，耕稼辛勤落晚途。
累歲不曾言石磴，居山空道有茅廬。
今朝碧澗潺湲響，若不因公得聽無。
陳都曹座中出示諸公曲詞以四句酬之
作者：呂南公
朝代：宋

看盡新詞聽盡聲，未能高和耳徒傾。
聾身縱作岐山老，爭得聞他彩鳳鳴。
雜興
作者：呂南公
朝代：宋

時情豈不脆，轉若輪行車。
昨日僕役兒，今朝賓友徒。
問之何因爾，勢利已相如。
福祿固足駭，流品胡能拘。
淺草有孱兔，汙淵無瘦魚。
宜矣潔介士，望望成遠疏。
題仁樂亭
作者：呂南公
朝代：宋

真山蓄幽奇，僞山逞瑰怪。
峰巒紛變現，座席疑廣大。
未穿披雲屐，對此亦清快。
題圓上人宴靜軒
作者：呂南公
朝代：宋

宴安深靜屬居僧，一炷檀烟萬慮清。
猶自笑他簷外鐸，風來未免鬭鳴聲。
題河源諸兄壁
作者：呂南公
朝代：宋

不見諸兄十載稀，重來問事只傷悲。
一家未有中興地，兩地皆成永感時。
道在莫虧清白業，力微空賦鶺鴒詩。
吾門舊慶天如報，會向層霄得桂枝。
題藥錄
作者：呂南公
朝代：宋

華佗氣絕釣臺側，扁鵲墳荒浚水邊。
末俗好財無妙智，此書何日似魚筌。
題迎賓亭
作者：呂南公
朝代：宋

僧閒有餘日，憐客尋幽隈。
開亭翠岡腹，延竚心徘徊。
年年車馬多，誰是思山來。
題陶集
作者：呂南公
朝代：宋

未讀陶詩已愛閒，自從能讀轉思山。
烟霞合定徘徊分，塵土剛侵勉强顔。
伊昔有人安白屋，祗今何事慕青綸。
披簑戴笠終當去，更在規謀俛仰間。
風雨
作者：呂南公
朝代：宋

春來未苦狂風雨，初見雲雷氣象豪。
合雜忽如喬岳倒，迷冥不辨九天高。
林巒偃亞傳雄韵，溝澗蒼茫起怒濤。
花卉一空何足問，且欣餘潤入耕皋。
風雨
作者：呂南公
朝代：宋

風雨蕭蕭夜漏沈，北窗燈影見傷心。
從今莫更言滄海，只合思量此恨深。
高賦亭二首·其一
作者：呂南公
朝代：宋

耳外蜩螗響切纔，眼前岡麓秀環迴。
曦光墮地收風盡，雲脚遮山送雨來。
長恐易成多事恨，可憐難見絕塵才。
何由上得崑崙頂，試使煩襟磊落開。
高賦亭二首·其二
作者：呂南公
朝代：宋

事變紛紛不可防，祇應人世惡憂傷。
高情易與時風背，遠慮空爲智士忙。
感古有懷成戚戚，就書圖活得遑遑。
貧窮到處乖悰况，不但他鄉異故鄉。
魏勃
作者：呂南公
朝代：宋

雖發齊兵未不臣，問時何用便銷魂。
一生才勇都纖小，可怪區區掃相門。
魚蝦
作者：呂南公
朝代：宋

神龍在重淵，羣魚喜回環。
自矜龍族類，安佚無後艱。
曉戲腥浪餘，暮游浮沫間。
輕則遠拂渚，深之下窮灣。
或掉其尾萃，或昂其首頒。
或揚鬣鋒銳，或耀鱗文斑。
衆蝦亦恣睢，不慮器質孱。
跳骹弄牙鬚，翕習事狠頑。
漁師畏龍威，不敢數往還。
操舟變色過，戰汗常盈顔。
雖有網與矢，豈容垂且彎。
魚蝦尚忿慍，出沒如嫉姦。
一朝風雷動，波蕩若銀山。
神龍捨淵去，恍惚達九關。
魚蝦不自喻，固欲嚴追攀。
奔衝競上擊，細大不肯閒。
須臾雲霧息，墮落如見刪。
或委頓砂礫，或摧傷草菅。
里兒爭擇拾，窮血彌望殷。
漁師嘯其徒，氣貌特愉憪。
漉淵盡取之，不復計鋝鍰。
魚蝦雖有悔，已死誰悲潸。
鴉聲
作者：呂南公
朝代：宋

鴉聲譟人凶，聽者知慘然。
忠言論禍福，受之如不聞。
禽口不可緘，人言因義發。
畏禽而忽人，使我心如割。